|  |
| --- |
| министерство на земEделието, храните и горите на република българия |
| Цялостна предварителна оценка на въздействието на проект на Закон за виното и спиртните напитки |
| Доклад от извършена цялостна предварителна оценка на въздействието |
|  |
|  |
| **София, октомври 2017 г.** |

Съдържание

[I. Въведение 3](#_Toc496709932)

[I.1. Обща рамка 3](#_Toc496709933)

[I.2. Проект на закон за виното и спиртните напитки 4](#_Toc496709934)

[I.3. Методологична рамка на цялостната предварителна оценка на въздействието 5](#_Toc496709935)

[I.4. Етапи и източници на информация 6](#_Toc496709936)

[II. Определяне на проблемите 8](#_Toc496709937)

[II.1. Основен проблем 8](#_Toc496709938)

[II.2. Специфични проблеми 8](#_Toc496709939)

[III. Заинтересовани страни 11](#_Toc496709940)

[III.1. Стопански субекти 11](#_Toc496709941)

[III.2. Потребители 12](#_Toc496709942)

[III.3. Органи, натоварени с изпълнението на закона 12](#_Toc496709943)

[III.3.1. Контрол върху производството на грозде, вино и продукти, произведени от вино 12](#_Toc496709944)

[III.3.2. Контрол върху производството на етилов алкохол от земеделски произход, дестилати и спиртни напитки 12](#_Toc496709945)

[III.3.3. Контрол върху търговията с вино и спиртни напитки 12](#_Toc496709946)

[IV. Определяне на целите пред регулирането на обществените отношения с проекта на нормативен акт 13](#_Toc496709947)

[IV.1. Обща цел 13](#_Toc496709948)

[IV.2. Специфични цели 13](#_Toc496709949)

[IV.3.Времеви график за постигане на целите 14](#_Toc496709950)

[V. Определяне на възможните варианти за действие за постигане на целите 14](#_Toc496709951)

[V.1. Вариант 1: Без действие 14](#_Toc496709952)

[V.2. Вариант 2: Изменение и допълнение на съществуващия Закон за виното и спиртните напитки 15](#_Toc496709953)

[V.3. Вариант 3: Приемане на нов Закон за виното и спиртните напитки 17](#_Toc496709954)

[VI. Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до ползи, включително директни, за заинтересованите страни, за отделни икономически и социални сектори и/или групи предприятия – за една година, в левове и/или в други мерни единици, позволяващи съпоставяне за всеки от вариантите 20](#_Toc496709955)

[VI.1. Вариант 1: Без действие 20](#_Toc496709956)

[VI.2. Вариант 2: Изменение и допълнение на съществуващия Закон за виното и спиртните напитки 21](#_Toc496709957)

[VI.3. Вариант 3: Приемане на нов Закон за виното и спиртните напитки 21](#_Toc496709958)

[VII. Промяна на административната тежест по отношение на заинтересованите страни за всеки от вариантите, включително в случай на нови регулаторни режими и регистри 23](#_Toc496709959)

[VII.1. Вариант 1: Без действие 23](#_Toc496709960)

[VII.2. Вариант 2: Изменение и допълнение на съществуващия Закон за виното и спиртните напитки 23](#_Toc496709961)

[VII.3. Вариант 3: Приемане на нов Закон за виното и спиртните напитки 23](#_Toc496709962)

[VIII. Oписание на негативните (разходите) и положителните (ползите) въздействия за всяка от заинтересованите страни, за всеки от вариантите 24](#_Toc496709963)

[VIII.1. Вариант 1: Без действие 24](#_Toc496709964)

[VIII.2. Вариант 2: Изменение и допълнение на съществуващия Закон за виното и спиртните напитки 25](#_Toc496709965)

[VIII.3. Вариант 3: Приемане на нов Закон за виното и спиртните напитки 26](#_Toc496709966)

[IX. Сравнение на вариантите въз основа на посочените изчисления и данни 30](#_Toc496709967)

[X. Обобщение на резултатите от проведените предварителни консултации 31](#_Toc496709968)

[X.1. Основни въпроси 31](#_Toc496709969)

[X.2. Приети предложения и обосновка за неприетите становища и предложения на заинтересованите страни 32](#_Toc496709970)

[XI. Препоръчителен вариант и обосновка към него 32](#_Toc496709971)

[XII. Варианти за потенциални въздействия върху МСП 32](#_Toc496709972)

[XIII. Препоръчителен срок за извършване на последващата оценка на въздействието 34](#_Toc496709973)

# I. Въведение

## I.1. Обща рамка

С приетите изменения на Закона за нормативните актове (обн. в ДВ бр. 34 от 3 Май 2016г., в сила от 04.11.2016 г.), се въведе задължение за съставителите на проекти на нормативни актове да извършват предварителна оценка на въздействието на нормативния акт. При изработване на нови закони и кодекси се изисква тази оценка да бъде цялостна.

Предварителната оценка на въздействието изследва съотношението между формулираните цели и очакваните резултати от реализацията на промените. Тя представлява процес на събиране на факти и данни по няколко основни групи въпроси, в това число – какво е естеството на проблема, който трябва да се разреши, какви цели трябва да се постигнат, какви са различните алтернативи за действие, кои са засегнатите страни, какви са ползите и разходите и по отношение на обществото като цяло и за всяка засегната страна.

Наредбата за обхвата и методологията за извършване на оценка на въздействието (приета с ПМС № 301 от 14.11.2016 г., обн. ДВ бр. 91 от 18.11.2016 г., в сила от 18.11.2016 г.) определя условията и реда за планиране и изготвяне на оценка на въздействието на проектите на нормативни актове на Министерски съвет.

Съгласно изискванията на чл. 20, ал. 2 от ЗНА през май 2017 г. по време на изработване на Проекта на ЗВСН е изготвена Частична предварителна оценка на въздействието.

В Устройствения правилник на Министерския съвет и неговата администрация е предвидено преди започване на междуведомствената съгласувателна процедура, уредена в правилника, вносителят на проекта на нормативен акт следва да съгласува с дирекция „Модернизация на администрацията“ цялостната предварителна оценка на въздействието на проекта. Настоящата цялостна предварителна оценка на въздействието е изготвена при изработването на проекта на нов закон, съгласно чл. 20, ал. 3 от Закона за нормативните актове и преди неговото внасяне за съгласуване с дирекция „Модернизация на администрацията“.

Извършената цялостна предварителна оценка на въздействието на проекта на нов Закон за виното и спиртните напитки следва както горепосочената нормативна база, така и указанията в документите „Ръководство за изготвяне на оценка на въздействието на законодателството“ на Министерски съвет и „Насоки за по-добро регулиране“ на Европейската комисия и приложените методически указания и инструменти.

Настоящият доклад има за цел да обобщи резултатите и изводите от така извършената цялостна предварителна оценка на въздействието на проекта на нов Закон за виното и спиртните напитки. В доклада са отразени всички препоръки на дирекция „Модернизация на администрацията“ към Министерски съвет, както и становищата дадени при междуведомственото съгласуване при преходно внасяне на проекта на закон в Министерски съвет.

Настоящият доклад е изготвен от „Ей Еф Еф Консълтинг" ЕООД и Адвокатско съдружие „Арсов Начев Ганева“ и обобщава резултатите от предварителната оценка на въздействие на проекта на закон за виното и спиртните напитки, изготвен от Министерство на земеделието, храните и горите съвместно с Изпълнителна агенция по лозата и виното и Министерство на икономиката.

## I.2. Проект на закон за виното и спиртните напитки

Проектът на нов Закон за виното и спиртните напитки е разработен от Министерство на земеделието, храните и горите съвместно с Изпълнителна агенция по лозата и виното и Министерство на икономиката. Процесът по изготвяне на законопроекта започва през 2014 г. със създаване на междуведомствена работна група (Заповед № РД09-691/17.10.2014 г. на Министъра на земеделието и храните). В нея бяха включени представители на Изпълнителна агенция по лозата и виното, Министерство на икономиката и енергетиката, Министерство на земеделието и храните, Националната лозаро-винарска камара, Регионалните лозаро-винарски камари, Университета по хранително-вкусова промишленост – Пловдив, Националния институт за изследване на виното и спиртните напитки ЕООД и Асоциацията на производителите, вносителите и търговците на спиртни напитки. На работната група беше възложено да изготви проект на нов закон.

Необходимостта от приемане на нов закон е основно обусловена от поетия от българската държава ангажимент в този смисъл пред Европейската комисия. Това се налага поради допуснати нарушения на Директива 98/34/ЕО на Европейския парламент и на Съвета от 22 юни 1998 година, установяваща процедура за предоставянето на информация в сферата на техническите стандарти и регламенти и правила относно услугите на информационното общество („Директива 98/34/ЕО“) при нотифицирането на сега действащия закон, които не биха могли да бъдат отстранени по друг начин, освен чрез приемането на нов закон и повторно нотифициране. В тази насока бяха и отправените от Европейската комисия препоръки по отношение на конкретни разпоредби, както и такива, свързани с неточно цитиране на разпоредби от европейското законодателство, които водят до разминавания между действащите правила на Европейския съюз и закона.

Междувременно бе приета Директива (ЕС) 2015/1535 на Европейския парламент и на Съвета от 9 септември 2015 година, установяваща процедура за предоставянето на информация в сферата на техническите регламенти и правила относно услугите на информационното общество („Директива 2015/1535“), която отменя Директива 98/34/ЕО. По смисъла на Директива 2015/1535 предложеният проект съдържа технически регламенти и следва да се нотифицира пред Европейската комисия. Новата нотификационната процедура позволява на Комисията и на държавите членки на Европейския съюз (ЕС) да проверяват техническите наредби, които държавите членки възнамеряват да въведат за продукти (промишлени, селскостопански) преди тяхното приемане. Целта е да се гарантира, че тези текстове са съвместими със законодателството на ЕС и с принципите на вътрешния пазар.

В хода на работата членовете на работната група се обединяват около две основни задачи - съобразяване на текстовете с препоръките на ЕС и промяна на текстовете, които възпрепятстват бизнеса. Взето е решение за ефективно използване на възможността за разискване на предложението за нов закон.

При изработването на проекта са взети предвид становищата на браншовите представители. Постигната е обща позиция по отношение на въпросите свързани с опростяване на дневниците, сертификатите за произход на грозде, лозарския регистър (всяка РЛВК да има достъп до актуалното състояние на лозарско стопанство); сортовите вина и вината със защитено географско указание (ЗГУ) и защитено наименование за произход (ЗНП); акредитираните лаборатории, използвани за целта на контрола. Обсъден е въпросът за придружителните документи за вината, пренасяни при режим отложено плащане на акциз на територията на страната или от и до територията на друга държава-членка на ЕС и е взето решение за тях да се издава електронен административен документ по реда на Закона за акцизите и данъчните складове (ЗАДС) и да не се съставят други придружителни документи. В тази връзка и с оглед многобройните постъпили предложения от различни производители, срокът за изготвяне на финалния проект на закона е удължен.

След допълнителни консултации и съгласувателни процедури в рамките на Министерство на земеделието, храните и горите, Министерство на икономиката и подчинените им агенции и дирекции, съгласно чл. 26, ал. 2 от Закона за нормативните актове проектът е публикуван на интернет страницата на Министерството на земеделието, храните и горите и на Портала за обществени консултации [www.strategy.bg](http://www.strategy.bg), със срок от 14 дни за обществено обсъждане (до 29.9.2016 г.). Проектът на Закон за виното и спиртните напитки е преминал междуведомствено съгласуване в рамките на предвидената процедура в чл. 32 Устройствения правилник на Министерския съвет и неговата администрация. Всички становища, получени при съгласуването са отразени в проекта на закона и са взети предвид при изготвяне на настоящата цялостна предварителна оценка на въздействието.

## I.3. Методологична рамка на цялостната предварителна оценка на въздействието

Компонентите на изготвената оценка включват:

1. Дефиниране на проблемите

В тази част от изготвяне на оценката са определени основните слабости и трудности, съществуващи към момента в резултат на прилагането на действащия Закон за виното и спиртните напитки (ЗВСН 2012). Идентифицирани са два типа проблеми – свързани с нужда от правилно и хармонично прилагане на законодателството на ЕС в сектора и въвеждане на технически регламенти по смисъла на Директива (ЕС) 2015/1535 в националното ни законодателство. Трябва да бъде цялостно уредена със закон новата система, въведена в Европейския съюз с Регламент (ЕС) №1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти. Тя е насочена към ограничаване на нерегулираното нарастване на броя на новите лозови насаждения, посредством предпазен механизъм, основан на задължение за ежегодно предоставяне на разрешения за нови насаждения в размер до 1% от засадените с лозя площи към 31 юли на предходната година. Целта на въведеният механизъм е запазване на качеството и авторитета на вината, произведени в Европейския съюз. Периодът на действие на разрешителния режим за лозови насаждения в Европейския съюз е от 1 януари 2016 г. до 31 декември 2030 г., като правилата за прилагането му са изготвени така, че да осигурят прозрачна, справедлива и навременно функционираща система, адаптирана към нуждите на лозаро-винарския сектор и да предпазват производителите от неравнопоставеност и прекомерна административна тежест. Проектът следва да гарантира безпрепятственото провеждане на политиката в лозаро-винарския сектор, производствения потенциал и контрола по спазването й, както и политиката в областта на спиртните напитки. Продуктите от лозаро-винарския сектор следва да се произвеждат в съответствие с определени правила относно енологичните практики и ограничения, които да гарантират, че се отговаря на съображенията, свързани с общественото здраве и на очакванията на потребителите по отношение на качеството и производствените методи.

Определени са и заинтересованите страни, които са засегнати от така установените проблеми.

2. Установяване на целите, които да бъдат постигнати

Въз основа на така идентифицираните проблеми са определени основната и специфичните цели на законопроекта. Целите са обвързани с решаване на описаните проблеми. За постигане на съответните цели в процеса на разработване на законопроекта са идентифицирани конкретни решения и мерки, съгласувани с представители на заинтересованите страни и допълнително обсъдени в рамките на проведените на предходен етап междуведомствени консултации.

3. Формулиране на основни варианти на действие, водещи до решаване на проблемите.

Настоящият доклад е изготвен след приключване на работата по разработване на проект на закона. Ето защо, в тази част от анализа са идентифицирани основните алтернативни варианти за последващо развитие на проекта на нов закон.

4. Анализ на въздействията на вариантите

Тази част от анализа включва: идентифициране на очакваните икономически, социални и екологични въздействия и разглеждане на ползите и разходите, които те могат да предизвикат, както в количествен, така и в качествен план. За идентифицираните промени в предоставянето на административни услуги са разработени подробни анализи с количествена и качествена оценка на ефектите от промените в административната тежест по отношение на заинтересованите страни и по-специално малките и средните предприятия.

5. Наблюдение и оценяване

Предложен е график за постигане на целите на проекта на Закон за виното и спиртните напитки и са посочени насоки за извършване на последващата оценка на въздействието на закона съгласно чл. 22 от Закона за нормативните актове и глава трета от Наредбата за обхвата и методологията за извършване на оценка на въздействието.

## I.4. Етапи и източници на информация

Настоящата цялостна предварителна оценка на въздействието е изготвена в периода август-октомври 2017 г. Тя е резултат от проучване и анализ на наличната информация, предоставена от органите, изготвили проекта на закона и събрана допълнително в хода на извършване на дейността. По-конкретно, процесът по извършване на оценката премина през следните етапи:

1. Планиране на дейностите

На този етап бяха проведени първоначални работни срещи и консултации с представители на Министерство на земеделието, храните и горите (МЗХГ), Изпълнителна агенция по лозата и виното (ИАЛВ) и Министерство на икономиката (МИ). Бяха определени конкретните задачи, които е необходимо да бъдат изпълнени и техните срокове. При първоначалните срещи бяха определени основните проблеми и цели на проектозакона, беше събрана и предоставена необходимата информация за идентифициране на регулаторните промени, които предполагаемо биха имали по-значимо въздействие върху секторите.

2. Определяне на заинтересованите страни и провеждане на консултации

Допълнително, в рамките на консултациите с МЗХГ, ИАЛВ и МИ бяха идентифицирани и субектите, върху които проектозаконът ще окаже своето въздействие, както и техните представители. Екипът проведе предварителни неформални консултации със заинтересованите страни като им предостави възможност да изразят становищата си по законопроекта. За целта беше изготвен и им беше предоставен консултационен документ, съгласно приложение № 3 към Наредбата за обхвата и методологията за извършване на оценка на въздействието. Беше направен и т. нар. „МСП Тест“, за да бъде анализирано и оценено въздействието на проекта върху малките и средните предприятия. Получените данни позволиха да се систематизират становищата на отделните представителни организации и производители и да се получи конкретна информация, свързана с очаквани въздействия на закона.

3. Събиране и анализ на относимите данни

Екипът по изготвяне на оценката на въздействието събра и проучи следните документи и материали:

* Документи във връзка с обсъжданията на действащия Закон за виното и спиртните напитки с Европейската комисия;
* Работни документи и протоколи от заседанията на работната група, изготвила проекта на Закон за виното и спиртните напитки;
* Представени становища от заинтересовани страни в рамките на работната група, изготвила проекта на нов Закон за виното и спиртните напитки;
* Таблица на съответствието на проекта на Закон за виното и спиртните напитки с правото на Европейския съюз (предоставена от ИАЛВ);
* Справка за отразяване на становищата, постъпили при съгласуването на проекта на Решение на Министерския съвет за одобряване на проект на Закон за виното и спиртните напитки (изготвена от Министерство на земеделието и храните);
* Становища на заинтересовани страни, постъпили при общественото обсъждане на проекта на Закон за виното и спиртните напитки (предоставени от ИАЛВ);

4. Извършване на оценката, изготвяне на доклад и резюме на доклада

На този етап беше изготвен секторен икономически анализ в областта на засегнатите бизнес отрасли. При разработването на анализа бяха използвани документи, предоставени при първоначалните консултации и срещи, както и публично достъпни източници на информация, включително:

* Статистически данни от Евростат и НСИ;
* Данни от публични регистри в областта на виното и спиртните напитки;
* Статистически данни, поддържани и съхранявани в системите на Министерство на земеделието, храните и горите и Министерство на икономиката;
* Финансови и оперативни данни предоставени от Изпълнителна агенция по лозата и виното;
* Публично достъпни доклади и процедури публикувани на интернет страницата на Изпълнителна агенция по лозата и виното (<http://www.eavw.com/>);
* Финансови и оперативни данни за изготвяне на цените на услугите в съответствие с Методика за определяне на разходоориентиран размер на таксите по чл. 7а на Закона за ограничаване на административното регулиране и административния контрол върху стопанската дейност и разходването им (приета с ПМС № 1 от 5.01.2012 г., обн. ДВ бр. 4 от 13.01.2012 г., в сила от 1.01.2013 г.)

Екипът проучи детайлно всички предоставени документи, свързани с извършени анализи и оценки на предходни етапи от подготовката на законопроекта, както и допълнително събраните данни на предходни етапи, в т.ч. и информацията от проведените предварителни неформални консултации. Бяха обобщени възможните варианти за действие, дефинирани в процеса на работата по изготвяне на проекта. Отчетен е фактът, че обществените отношения, попадащи в приложното поле на проектозакона са обект на уредба в законодателство на ЕС и в значителна част от тематичните му области действат пряко приложими регламенти. Освен това, към периода на извършване на оценката, законопроектът е финализиран. Ето защо, в анализа са разгледани алтернативни варианти за последващо развитие на проекта на нов закон.

На база на събраните данни, информация и оценки, както и изготвения секторен икономически анализ, бе разработен анализът на въздействията, които има вероятност да се проявят като последици от прилагането на избраното решение. В тази част са определени заинтересованите страни и промените в регулаторните режими, които се очаква да имат по-значително въздействие върху тях и особено върху малките и средните предприятия. Анализът на въздействията включва основните очаквани ползи и разходи за заинтересованите страни по предложените варианти. Направени са количествени оценки и прогнози на мерките, които се предполага да имат най-значимо въздействие. За тях е изготвен и „МСП тест“. Детайлно са оценени размерът на пазара, засегнат от регулацията, конкретните засегнати страни, като в рамките на наличната информация са прогнозирани и разходи върху отделни групи засегнати страни.

# II. Определяне на проблемите

## II.1. Основен проблем

Главната причина, налагаща приемане на нов закон за виното и спиртните напитки, е необходимостта процесът на приемане на нормативни актове и други регулаторни документи в областта на виното и спиртните напитки да бъде осъществен при пълно и точно съобразяване с изискванията на законодателството на Европейския съюз и препоръките на Европейската Комисия. По-конкретно, действащият в момента Закон за виното и спиртните напитки, в сила от 16 септември 2012 г. (ЗВСН (2012 г.)) и предвиденият Правилник за прилагане на ЗВСН съдържат технически регламенти по смисъла на член 1, параграф 11 от Директива 98/34/ЕО и е трябвало да бъдат нотифицирани пред Европейската Комисия преди приемането им в съответствие с член 8 от Директивата. Законът е съобщен на Комисията след приемането, обнародването и влизането му в сила на 20 август 2013 г. и следователно процедурата по нотификация, по силата на Директива 98/34/ЕО, е била затворена. Заедно с него е направена нотификация и на необнародвания Правилник за прилагане на ЗВСН. Поради затварянето на процедурата по отношение на закона, правилникът също не е бил успешно нотифициран, което възпрепятства приемането му от националните органи и влизането му в сила. Съгласно съдебната практика на Съда на Европейския съюз, националните технически правила, които са приети в нарушение на задължението за уведомяване според член 8 от Директива 98/34/ЕО, са неприложими и са лишени от правна сила спрямо субектите, до които се отнасят. Следователно, пред национален съд те могат да се позовават на факта, че тези национални технически правила не са били нотифицирани в съответствие с Директивата, и той е длъжен да откаже да ги прилага (решение на Съда по дела C-194/94, CIA Security International). Освен това, Европейската комисия насочва вниманието на българските органи към някои неточности в ЗВСН (2012г.) и правилника за прилагането му, в които се повтарят разпоредби от пряко приложимите европейски регламенти в сектора на виното и спиртните напитки (Регламент (ЕО) № 1234/2007 555/2008 436/2009 606/2009, 607/2009, 1601/91, 716/2013 и 110/2008). Обръща се внимание и на следните разпоредби, които се отклоняват от европейските и така нарушават законодателството на ЕС: чл. 75 (5) и (6), чл. 120 до чл. 123, чл. 131(5) и (6), чл. 164, чл. 170, чл. 174, чл. 177 и чл. 178(1) от действащия ЗВСН. По-специално посочените правила се отнасят до задължителното и незадължителното съдържание на етикетите на лозаро-винарските продукти и спиртните напитки, придружителните документи към предлаганите на пазара партиди от етилов алкохол, дестилирани или спиртни напитки и традиционните наименования на български напитки. В изпратеното от Европейската комисия искане за предоставяне на информация е посочено, че тези разпоредби трябва да бъдат заличени или да бъдат заменени с директно препращане към разпоредбите на регламентите на ЕС. В хода на проведената комуникация с Европейската комисия и след направен анализ на отправените бележки, България е поела ангажимент да подготви нов законопроект, съобразен с констатациите и рефериращ на съответните места към правото на Европейския съюз и да уведоми Европейската комисия с новия проект съгласно задълженията по чл. 8 на Директива 98/34/ЕК.

## II.2. Специфични проблеми

Втората група проблеми са свързани с действието на специфичните правила в сектора. От приемането на действащия към момента Закон за виното и спиртните напитки през 2012 г. до настоящия момент са се откроили някои конкретни проблеми при прилагането му.

През 2014г., с цел осъществяване на предвидените в Регламенти № 491/2009 и 1169/2011 тестове на ферментирал оцет, в списъка с продукти, контролирани от ИАЛВ, беше включен ферментиралия оцет като продукт, получен в резултат на ферментационни процеси. Въпреки това, на национално ниво липсват законодателни актове, които да предвиждат контрола върху производството на тези продукти и по този начин се възпрепятства реалното осъществяване на тестовете. Същевременно, най-вече поради широката употреба на ферментирал оцет на територията на страната, потребителските сигнали за некачествени продукти от тази категория бележат сериозен ръст. Ето защо се откроява необходимост от включване на тези продукти в обхвата на Закона за виното и спиртните напитки, така че производителите на ферментирал оцет да бъдат обвързани от правата и задълженията по този закон и да се създаде необходимото законово основание за осъществяване на контрол върху производството им.

Сходно е положението и със статута на плодовите вина по действащия Закон за виното и спиртните напитки. Съгласно даденото в Регламент 491/2009 понятие за „вино“ в него са включени и т.нар. плодови вина, представляващи предлаганите на пазара продукти, получени от ферментацията на плодове, различни от гроздето. Липсата на законодателство на национално ниво дава възможност на пазара да се предлагат с еднакво обозначение разнородни продукти с широка гама от характеристики. Това пречи на лоялната конкуренция в сектора и създава опасност за живота и здравето на потребителите. Ето защо, по силата на вторичното европейско законодателство тези продукти също следва да бъдат произвеждани и контролирани при съответно прилагане на реда и условията, приложими за вината, произведени от ферментацията на грозде. С цел създаването на законово основание за осъществяване на контрол върху плодовите вина и продуктите на основата на плодови вина, е необходимо те също да бъдат изрично дефинирани и включени в предметния обхват на националното законодателство в областта на производството на вина, като бъде възложено на Министъра на земеделието, храните и горите да осъществява държавната политика и по отношение на производството на плодови вина.

От друга страна, бяха идентифицирани и проблеми, свързани с недостатъчната ефективност на правилата за регистриране и контролиране на дейностите по производство и търговия с лозаро-винарски продукти и спиртни напитки. Това води до увеличаване на сивия сектор, чието производство трудно може да бъде проследено и контролирано. Това се отразява на прилагането на установените енологични практики и производствени методи, гарантиращи опазването на общественото здраве и очакванията на потребителите по отношение на качеството. По този начин не се позволява установяването и санкционирането на всички нарушения, което неминуемо води до понижаване качеството на продукцията, създава предпоставки за увреждане здравето на потребителите и намаляване доверието им в българските продукти, а чрез това и намаляване конкурентоспособността на българските производители. Подобряването на качествения контрол в лозаро-винарския сектор и в сектора на производство на етилов алкохол от земеделски произход, дестилати и спиртни напитки осигурява подходяща предвидима бизнес среда и защитава интересите на производителите като създава еднакви условия за извършване на дейностите на пазарните субекти.

В частност, по отношение на контрола в лозаро-винарския сектор се откроява необходимостта от прилагане на по-ефективни методи за анализ на състава на лозаро-винарските продукти и интерпретацията на резултатите, които да позволяват сравнение с резултати, получени по-рано при анализа на продукти с подобни характеристики и удостоверен произход и производство. В рамките на Европейския съюз е разработена система от признати стандарти за качество по отношение на лабораториите, определени от държавите-членки да извършват изотопния анализ на проби за базата данни, която следва да бъде прилагана и у нас. Изотопният анализ е метод за анализ, използван за контрол и борба срещу измамата в лозаро-винарския сектор, който изисква високоспециализирани научни познания и техническо оборудване. Поради това до скоро изотопният анализ за България е провеждан от Съвместният изследователски център.

Друг проблем, свързан с контролирането на производството, е ниската събираемост на налаганите глоби и имуществени санкции. Отличава се необходимостта от диференциране на размерите на санкциите, предвидени в закона при отчитане на особеностите на нарушението, целите на наказанието и възможностите на нарушителите.

Необходимо е още да се подобрят правилата по отношение на управлението и контрола на лозарския потенциал. Нерегламентираното нарастване на броя на лозовите насаждения води до отглеждане, производство и предлагане на сортове лози и лозаро-винарски продукти, които не съответстват на търсенето на пазара. Това води и до повишаване на количествата продукция за сметка на тяхното качество. Тенденцията на прекомерно нарастване на насажденията е установена в целия Европейски съюз. Ето защо и на европейско ниво се провежда политика за контролиране на нарастването на насажденията с цел възвръщане на пазарите на вино в Европа и извън нея. В тази връзка е необходимо и у нас да бъде въведен такъв механизъм като част от общата Европейска политика по контролиране на лозарския потенциал. В Регламент 1308/2013, както и в регламентите за прилагане № 560/2016 и 561/2016 г. е очертан новият разрешителен режим на засаждане на лозя, състоящ се в позволено контролирано нарастване на лозовите насаждения на държавите с несъществени темпове от максимум 1% от лозарския потенциал на страната за предходната година. Нарастването на размера на лозовите насаждения с такива темпове не може да доведе до неконтролируем ръст на производството на вина.

Това от своя страна налага промени в действащия закон чрез допълване на правилата за воденето на лозарския регистър, както и актуализиране на законодателството ни в областта на предоставянето на правна закрила с достиженията на европейското право.

Друга част от установените специфични национални проблеми са свързани с дейността на специализираната администрация, отговаряща за прилагането на закона. Поради неприемането на предвидения Правилник за прилагане на Закона за виното и спиртните напитки, редица от заложените в действащия закон правила не се прилагат, тъй като липсва уредба на реда за предоставяне на някои административни услуги, както и за събиране на предвидените за тях такси. Неуредените, поради липса на утвърден Правилник, дейности обхващат контролът на производството и регистрацията на вината със защитено наименование за произход (ЗНП), вината със защитено географско указание (ЗГУ) и сортовите вина без ЗНП/ЗГУ, контролът върху прилагането на енологичните практики, приложими към производството и съхраняването на продуктите, граничните стойности при употребата им, както и спецификациите за чистотата и идентичността на веществата, използвани в енологичните практики, условията и редът за извеждането на вторичните продукти под наблюдение, условията и редът за производството, признаването и предлагането на плодово вино и оцет, условията и реда за унищожаване на продуктите, произведени чрез различни от разрешените енологични практики и в нарушение на ограниченията за производството и съхраняването им, правилата за етикетиране, образците на придружителните документи, както и условията и редът за превоз на лозаро-винарски продукти, условията и редът за издаване на писменото становище на ИАЛВ за освобождаване на специална гаранция за внесени от трети страни продукти, устройството и дейността на дегустационните комисии. Същевременно, тези дейности са необходими за нормалното функциониране на сектора, а средствата (в случаите в които е предвидено събирането на такса) за извършването им следва да бъдат поети от частните субекти, които заявяват предоставянето на съответните административни услуги, а не от самата администрация, която ги извършва, какъвто е случаят към момента. Ето защо, е абсолютно необходимо да се предвиди нормативното им основание и занапред те да бъдат осъществявани въз основа на закона, като за онези от тях, за които специализиранатa администрация прави допълнителни разходи при предоставянето им,да бъдат предвидени и събирани такси от частните субекти.

# III. Заинтересовани страни

При определяне на заинтересованите страни от приемането на проекта на Закон за виното и спиртните напитки са взети предвид действащите нормативни положения в сектора и заложените в проекта промени. Според резултатите от направените съпоставки се очаква приемането на проектозакона да засегне правната сфера на три категории субекти. Това са тези лица, за които в закона са предвидени нови или са изменени съществуващи права и задължения или правомощия по отношение на публичните институции. Така заинтересовани страни от приемането на настоящия проект на закон са производителите на грозде, вино, продукти от грозде и вино, оцет, плодови вина, продукти от плодови вина, етилов алкохол от земеделски произход, дестилати и спиртни напитки, както и техните професионални организации. Заинтересовани страни са още и държавните институции, отговорни за прилагането на закона.

## III.1. Стопански субекти

Според данни на НСИ и регистрите на ИАЛВ и МИ стопанските субекти обхванати от регулацията по секторите на статистическа класификация са представени в таблицата по-долу.

*Таблица 1: Засегнати стопански субекти*

|  |  |  |  |  |  |
| --- | --- | --- | --- | --- | --- |
| **Сектор** | **Раздел (двузначен код)** | **Клас (четиризначен код)** | **КПИД -2008** | **Брой предприятия в обхвата на регулацията** | **Описание според КПИД - 2008 НСИ** |
| **А 11.0** | 01 | 01.10 | 11.01.10 | **73** | Спиртни напитки |
| **А 11.0** | 02 | 02.11 | 11.02.11 | **36** | Пенливи вина от прясно грозде |
| **А 11.0** | 02 | 02.12 | 11.02.12 | **263** | Вина от прясно грозде, без пенливи вина; ферментирала гроздова мъст |
| **А 11.0** | 04 | 04.10 | 11.04.10 | **131** | Вермут и други ароматизирани вина от прясно грозде |
| **А 01** | 01 | 01.21 |  | **над 3490** | Отглеждане на грозде |

Според подадените данни в Eurostat броят на лозарските стопанства през 2013 г., е над 12 хиляди.

Законът за виното и спиртните напитки ще окаже пряко въздействие върху гроздопроизводители, винопроизводители, включително производители на ароматизирани лозаро-винарски продукти, плодово вино, продукти на основата на плодово вино и производителите на оцет, производители на етилов алкохол от земеделски произход, дестилати и спиртни напитки. Законът за виното и спиртните напитки има въздействие и върху лица регистрирани по Търговския закон, по Закона за кооперациите и по законодателството на друга държава членка на ЕС или на друга държава - страна по Споразумението за Европейското икономическо пространство, както и юридически лица, създадени въз основа на нормативен акт, които след регистрация осъществяват на територията на страната: внос, въвеждане на територията на страната, производство, продажба, предоставяне или предлагане на дестилационни съоръжения за производство на етилов алкохол, дестилати и спиртни напитки.

В Приложение 4 Финансова обосновка в т. 4 Статистически данни за сектор лозарство и винарство са представени и други статистически данни и анализи, които са използвани при оценката на въздействие на проекта на ЗВСН.

## III.2. Потребители

Не се очаква новият Закон за виното и спиртните напитки да има пряко отражение върху потребителите на продукти от сектора. Предвидените промени в таксите и в размера на санкциите при установени административни нарушения биха могли да проявят косвен ефект върху крайната продажна цена на продуктите, но от друга страна предвижданите промени целят намаляване на нерегламентираното производство на вино и спиртни напитки и повишаване на качеството на предлаганите на пазара продукти. Очаква се законодателните промени да допринесат за по-добро съотношение между цената и качеството и да повишат безопасността на предлаганите продукти. Предвижданите нормативни промени за дейностите с дестилационни съоръжения целят засилване на контрола по отношение производството на напитки, които отговарят на изискванията на европейското и националното законодателство, както и по-засилена защита на потребителите, прозрачност на пазара и честна конкуренция.

## III.3. Органи, натоварени с изпълнението на закона

Органите, натоварени с изпълнението на закона ще бъдат пряко засегнати от приемането му. За тях се създават нови задължения във връзка с предоставяните административни услуги и се създават нови основания за водене на съществуващите регистри. Не на последно място, приемането на новия закон и подзаконовите нормативни актове, предвидени в него, ще наложат изменения в постъпленията в бюджета и съответно в делегираните бюджети на второстепенните разпоредители с бюджет.

### III.3.1. Контрол върху производството на грозде, вино и продукти, произведени от вино

Определянето на държавната политика в лозаро-винарския сектор, както и по отношение на производството на плодови вина, продукти на основата на плодови вина и оцет е възложено на Министъра на земеделието, храните и горите. Изпълнението на закона и контролът за спазване на изискванията по отношение на лозовите насаждения и лозаро-винарските продукти, ароматизираните лозаро-винарски продукти, плодовите вина, продуктите на основата на плодови вина и оцета са възложени на Изпълнителна агенция по лозата и виното.

### III.3.2. Контрол върху производството на етилов алкохол от земеделски произход, дестилати и спиртни напитки

Министърът на икономиката осъществява държавната политика по отношение на производството на етилов алкохол от земеделски произход, дестилати от земеделски произход и на спиртните напитки. На него са възложени и правомощията по изпълнението на закона в частта му относно производството на етилов алкохол от земеделски произход, дестилати и спиртни напитки, при взаимодействието му с други държавни институции.

### III.3.3. Контрол върху търговията с вино и спиртни напитки

Контролът по спазване на изискванията на закона по отношение на търговията на дребно с бутилирани спиртни напитки се извършва от Комисията за защита на потребителите към министъра на икономиката. Контролът се извършва с цел защита на потребителите срещу рискове от придобиване на продукти, които не съответстват на установените изисквания.

# IV. Определяне на целите пред регулирането на обществените отношения с проекта на нормативен акт

## IV.1. Обща цел

Общата цел на законопроекта е свързана с пълно и точно изпълнение от страна на българската държава на процедурите по приемане на Закон за виното и спиртните напитки съобразно изискванията на законодателството на Европейския съюз и препоръките на Европейската комисия.

На първо място пред настоящия проект е поставена цел за осигуряване пълно съответствие на националното законодателство в сектора със съответните актове от правото на Европейския съюз. С актуализирането на националната правна рамка се цели осъществяване на регулиране, което съответства на европейските стандарти и изисквания като не се допуска дублиране и погрешно интерпретиране на пряко приложимите европейски правила. Освен това е необходимо да се подчертае изцяло препращащият характер на тези национални правила и тяхната функция - да допринесат за пълното и безпротиворечиво прилагане на унифицираните европейски правила от националните органи. Като резултат при постигане на тази цел законът следва да съдържа разпоредби, които, съобразно констатациите на Европейската комисия описани по-горе, бъдат отстранени всички несъответствия и на тяхно място бъдат включени норми, които изцяло препращат към съответните европейски актове.

На следващо място, след приемане на необходимите изменения, законът следва да бъде изпратен до Европейската комисия за съгласуване на това кои негови части съдържат технически регламенти по смисъла на приложимото европейско законодателство и следва да бъдат нотифицирани пред Европейската комисия. Въз основа на тази консултация следва да бъде осъществена официалната процедура по нотификация. По този начин националното ни законодателство в областта на виното и спиртните напитки ще съответства в пълна степен на специфичните европейски правила и ще може да изпълни максимално функциите си на регулатор на обществените отношения в сектора.

## IV.2. Специфични цели

Предвижданите промени в новия Закон за виното и спиртните напитки имат за своя специфична задача да отстранят основни слабости и проблеми, възникнали при прилагането на действащия закон и описани по-горе. Специфичните цели на закона са:

• Разширяване на пазарите на вино в рамките на единния пазар на ЕС и по света, чрез въвеждане на система от мерки за подобряване на контрола върху производството и предлагането на пазара на качествени грозде, вино, оцет, плодови вина и продукти, произведени от тях, етилов алкохол от земеделски произход, дестилати и спиртни напитки, както и актуализиране на законодателството с достиженията на европейското право в областта на предоставянето на правна закрила на продукти със ЗНП и ЗГУ;

• Създаване на по-ясен, опростен и ефикасен лозаро-винарски режим, подсигуряващ равновесие между търсенето и предлагането, чрез въвеждане на правила, които гарантират равнопоставеността на производителите, намаляването на административната тежест, опростяване на правилата за водене и съхранение на регистрите и произтичащите задължения за производителите и подобряване на условията за функциониране на специализираната администрация;

• Осигуряване на прозрачна, справедлива и навременно функционираща система за контролиране на новите лозови насаждения и ограничаване на площта им според нуждите на сектора до предвидения в Регламент (ЕС) №1308/2013 максимум от 1% от лозарския потенциал на страната за предходната година, чрез въвеждане на механизъм за контролиране нарастването на площите с насаждения като част от общата Европейска политика по контролиране на лозарския потенциал;

• Използване на референтни методи за изотопен анализ, като се улесни разчитането на резултатите от анализа, с цел да се осигури по-ефективен контрол на обогатяването на лозаро-винарските продукти, откриването на добавена вода към тях и сравнението с резултати от анализ на други изотопни характеристики на такива продукти, като помогне да се провери съответствието с произхода, посочен в тяхното наименование;

• Постигане на прозрачност на пазара и честна конкуренция при производството на грозде, вино и спиртни напитки чрез подобряване на средствата за контрол върху всички производители, предлагащи продукцията си на пазара, проследяване на процеса на производство, осигуряване предвидима бизнес среда чрез еднаквото прилагане на законовите правила от производителите.

## IV.3.Времеви график за постигане на целите

Проектът на нов Закон за виното и спиртните напитки трябва да бъде нотифициран пред Европейската комисия в съответствие с правилата на Директива 2015/1535 преди приемането му и преди да бъде осъществена междуведомствената съгласувателна процедура, предвидена в Устройствения правилник на Министерския съвет и неговата администрация. Крайният срок за осъществяване на тази цел е месец декември 2017 г.

Проектът на Закон за виното и спиртните напитки следва да бъде внесен в Народното събрание до 31.03.2018 г. Предвижда се законът да влезе в сила в 3-дневен срок от обнародването му в Държавен вестник.

Предвидените подзаконови нормативни актове, чрез които пряко ще се въведат детайлни правила за постигане на целите на настоящия закон, следва да бъдат приети в срок от 6 месеца от влизане в сила на закона.

Очаква се пълно осъществяване на специфичните цели на закона да бъде постигнато в петгодишен срок от неговото приемане.

# V. Определяне на възможните варианти за действие за постигане на целите

При извършване на оценка на въздействието на проекта на Закон за виното и спиртните напитки бяха идентифицирани три основни възможни варианта на действие по отношение на заложените цели – (1) бездействие и поддържане на текущото положение, (2) изменение и допълнение на съществуващия закон за виното и спиртните напитки и (3) приемане на нов закон за виното и спиртните напитки.

## V.1. Вариант 1: Без действие

При реализиране на вариант „Без действие“ няма да бъдат предприети действия по изменение в нормативната уредба на обществените отношения възникващи по повод производството и търговията с лозаро-винарски продукти и етилов алкохол от земеделски произход, дестилати и спиртни напитки. В този случай действащото законодателство няма да отразява правилно пряко приложимите изисквания на европейските актове в областта. Освен това, липсата на нотифициране на техническите регламенти пред Европейската комисия ще доведе до неприлагане на закона в тези му части, а страната ни няма да изпълни поетите пред Европейската комисия ангажименти. Това ще доведе до започване на процедура по установяване на нарушение на правото на ЕС и налагане на финансови санкции до привеждане на нормативната уредба в съответствие с европейските регламенти. Поради неприемането на предвидения Правилник за прилагане на Закона за виното и спиртните напитки, редица от заложените в действащия закон правила ще продължат да не се прилагат, поради липсата на конкретизираща уредба на реда за предоставяне на някои административни услуги, както и за събиране на предвидените за тях такси. Няма да може да се извършва контролна дейност по отношение на производството и регистрацията на вината със ЗНП, вината със ЗГУ и сортовите вина без ЗНП/ЗГУ, енологичните практики, приложими към производството и съхраняването на продуктите, граничните стойности при употребата им, както и спецификациите за чистотата и идентичността на веществата, използвани в енологичните практики, условията и редът за извеждането на вторичните продукти под наблюдение, условията и редът за производството, признаването и предлагането на плодово вино и оцет, условията и реда за унищожаване на продуктите, произведени чрез различни от разрешените енологични практики и в нарушение на ограниченията за производството и съхраняването им, част от правилата за етикетиране, придружителните документи, както и условията и реда за превоз на лозаро-винарски продукти, условията и реда за издаване на писменото становище на ИАЛВ за освобождаване на специална гаранция за внесени от трети страни продукти, устройството и дейността на дегустационните комисии. Същевременно, липсата на контрол върху тези дейности ще създава дисбаланс в сектора. Липсата на законодателство на национално ниво, дефиниращо конкретно плодовите вина и продуктите от тях, както и оцета, дава възможност на пазара да се предлагат с еднакво обозначение разнородни продукти с широка гама от характеристики. Това пречи на лоялната конкуренция в сектора и създава опасност за живота и здравето на потребителите.

## V.2. Вариант 2: Изменение и допълнение на съществуващия Закон за виното и спиртните напитки

За осъществяването на Вариант 2 ще бъдат предприети действия по изменение и допълнение на съществуващите правила по начин, който да доведе до разрешаване на част от проблемите, възникващи при прилагането на европейските регламенти. На следващо място голяма част от специфичните проблеми, изискващи действия на национално ниво също ще могат да бъдат разрешени. Така няма да бъде приет изцяло нов закон, а ще се продължи прилагането на сегашния. Ще се запази действието на онези правила, чието прилагане се е доказало като ефективно и благоприятно за секторите на производство на лозаро-винарски продукти и етилов алкохол от земеделски произход, дестилати и спиртни напитки. Ще бъде предвидено приемането на нови подзаконови нормативни актове, които да допълнят и да конкретизират материята. Не се предвижда да се създадат нови административни режими, нито се очаква да бъде повишена административната тежест. Ще бъде продължено воденето на съществуващите регистри на производителите при използването на техническите им възможности и бази данни.

Чрез приемането на Закон за изменение и допълнение на Закона за виното и спиртните напитки ще бъдат разрешени специфичните проблеми на действащата уредба, както са дефинирани по-горе. В него ще бъдат предвидени по - ясни правила за провеждане на политиката в лозаро-винарския сектор, както и ефективни правила за контрола по спазването им. Продуктите от лозаро-винарския сектор ще се произвеждат в съответствие с определени енологични практики и производствени методи, гарантиращи опазването на общественото здраве и очакванията на потребителите по отношение на качеството, според изискванията на Регламент (ЕС) № 1308/2013, Регламент (ЕС) № 251/2014 и Регламент (ЕО) № 606/2009. В предметния обхват на закона ще бъде включено производството на плодови вина и оцет. Контролът за спазване на закона по отношение на лозовите насаждения, лозаро-винарските продукти, плодовите вина и оцета ще се упражнява от Изпълнителната агенция по лозата и виното, както и до момента.

Основната цел е новите текстове да съответстват на европейските регламенти. Така в закона ще бъдат изменени правилата за производството, получаването, преработката, етикетирането, търговията и контрола на гроздето, предназначено за производство на вино, вината, продуктите, получени от грозде и вино, плодовите вина, оцета, етиловия алкохол, дестилатите от земеделски произход и спиртните напитки, както и управлението и контрола на лозаро-винарския потенциал. Разпоредбите ще бъдат приведени в съответствие с поетите пред Европейската комисия ангажименти по отстраняване на неправилните препращания и възпроизвеждането на правилата на вторичното европейско законодателство.

С оглед да бъде гарантирано прилагането на процедури за контрол на качеството на лозаро-винарските продукти, използвани във всички държави-членки на ЕС, ще бъде въведено използването на референтни методи за изотопен анализ, който ще се извършва от лабораторията на ИАЛВ, вместо от Съвместния изследователски център, съобразно с изискванията на Регламент (ЕО) № 555/2008.

С цел въвеждане на системата за контрол на нерегламентираното нарастване на лозовите насаждения ще бъдат предвидени подробни условия и ред за издаване на разрешения за засаждане на нови насаждения и за презасаждане и прилагането на преходния режим за преобразуване на права за засаждане и презасаждане в разрешения за засаждане на нови насаждения. В съответствие с Регламент (ЕС) № 1308/2013,с който е наложена цялата система от мерки, ще бъдат определени случаите, в които не се изисква издаване на разрешение за лозови насаждения.

За целите на контрола ще бъдат променени правилата за поддържане на лозарския регистър при спазване на изискванията Регламент (ЕО) № 436/2009 на Комисията и Регламент (ЕО) № 479/2008 на Съвета. Категориите лозаро-винарски продукти и типът на вината ще бъдат определени съгласно Регламент (ЕС) № 1308/2013, Регламент (ЕО) № 607/2009 и Регламент (ЕС) № 251/2014. Изискванията към вината със защитено наименование за произход (ЗНП), вината със защитено географско указание (ЗГУ), сортовите вина без ЗНП и ЗГУ и вината без ЗНП и ЗГУ, както и редът за предоставяне на правна закрила също ще бъдат актуализирани съответствие с достиженията на европейското законодателство.

Чрез измененията в закона ще бъдат допълнени правата и задълженията на производителите и търговците на винено грозде и лозаро-винарски продукти, както и плодови вина и оцет по отношение на ежегодното подаване на декларации и воденето на дневници (Регламент (ЕО) № 436/2009 на Комисията), правилата за прилагане на разрешените енологични практики при производството и съхраняването на лозаро-винарски продукти, граничните стойности при употребата им, спецификациите за чистотата и идентичността на веществата, използвани в енологичните практики, както и експериментите за прилагането на нови енологични практики (Регламент (ЕС) № 1308/2013 и Регламент (ЕО) № 606/2009). Предвиждат се специални правила за унищожаване на продуктите, произведени чрез различни от разрешените енологични практики и/или в нарушение на ограниченията за производството и съхраняването им.

Правилата за етикетиране и представяне на лозаро-винарски продукти, за придружителните документи за превоз на територията на страната или на друга държава-членка на ЕС, както и предоставянето на специална гаранция при внос на лозаро-винарски продукти ще бъдат приведени в пълно съответствие с изискванията на Глава IV от Регламент (ЕО) № 607/2009.

В новите текстове правилата за производство, техническите определения, означаването, представянето и етикетирането на етилов алкохол от земеделски произход, дестилати от земеделски произход и спиртни напитки ще бъдат изцяло хармонизирани с изискванията на Регламент (ЕО) № 110/2008.

С оглед наложените добри традиционни практики, ще бъдат включени специфични определения и изисквания за ракия, мастика и дестилатите за тяхното производство. Допълнително ще се предвидят правила за производство на спиртни напитки с географско указание. Освен това, броят на дневниците, които производителите водят и в които вписват данни за стоките и извършените производствени манипулации ще бъде намален. По отношение на вноса и износа на спиртни напитки в трети страни, ще бъдат добавени нови правила във връзка с придружителните документи, които да осигурят в по-голяма степен защитата на българските и чуждестранните потребители.

В Министерство на икономиката ще продължи воденето на регистрите на производителите на етилов алкохол от земеделски произход, дестилати и спиртни напитки, както и на лицата, които извършват дейност с дестилационни съоръжения за производство на етилов алкохол, дестилати и спиртни напитки, включително внос, въвеждане на територията на страната, производство продажба и предоставяне на дестилационни съоръжения, създадени на основание действащата редакция на ЗВСН. Ще бъде предвидена санкция за невписване в последния, което допълнително ще допринесе са намаляване на сивия сектор в бранша и подобряване на конкурентната среда.

С промените в Закона за виното и спиртните напитки ще бъдат уредени по нов начин условията и редът за: признаване на браншови организации на производителите съгласно Регламент (ЕС) № 1308/2013; изпитвателните лаборатории и методите за изпитване; контролът върху производството и търговията с лозаро-винарски продукти, етилов алкохол от земеделски произход, дестилати и спиртни напитки и утвърждаването на състава на дегустационните комисии.

Предвидените санкции в административнонаказателните разпоредби ще бъдат съобразени изцяло с възможностите на производителите, за да се постигнат целите на налаганите наказания, по-висока събираемост на налаганите санкции и по-добра защита на потребителите.

Въпреки това, този вариант няма да позволи да бъде изпълнена процедурата по нотифициране на предприетите изменения на техническите регламенти, съдържащи се в закона, пред Европейската комисия. Закъснялото нотифициране на ЗВСН (2012) до Европейската комисия, предвид особеностите на нотификационната процедура, преклудира възможността за саниране на нарушенията в процедурата. Поради това чрез приемане на закон за изменение и допълнение на сега действащия закон нарушението не би могло да бъде отстранено. Още повече, в процеса на обсъждане на констатираните несъответствия с европейското законодателство, Европейската комисия изрично е подчертала необходимостта от нотифициране на изцяло нов закон. Допълнително, този вариант на действие не позволява детайлизиране на предвижданите промени, особено в структурно отношение.

## V.3. Вариант 3: Приемане на нов Закон за виното и спиртните напитки

При осъществяване на този вариант ще бъде приет нов Закон за виното и спиртните напитки. С него ще бъде отменен действащият ЗВСН, приет през 2012 г. Ще бъдат въведени всички предвиждани промени в нормативната уредба в лозаро-винарския сектор и производството и търговията с етилов алкохол от земеделски произход, дестилати от земеделски произход и на спиртните напитки. Ще бъде осъществено и предварително нотифициране на техническите регламенти на новия закон пред Европейската комисия, след съгласуване с нейните служби.

В новия законопроект са направени общи референции към съответните актове от общностното законодателство, без да се преповтарят и възпроизвеждат неговите правила. По този начин ще се избегнат всички неблагоприятни последици от неправилното и ненужно възпроизвеждане на пряко приложими общностни правила извън предвидените в съответните регламенти. Този нов закон следва да бъде надлежно и предварително нотифициран в частта, определена от Европейската комисия след предварителна консултация с нейните служби. Това трябва да стане преди извършване на междуведомствените консултации и преди приемане на законопроекта. Освен това, уведомяването на Комисията следва да бъде извършено в съответствие с новата Директива 2015/1535.

В проектът на ЗВСН са заложени различни средства за постигане на дефинираните специфични цели. С тях не се предвижда създаването на нови административни режими, които не са необходими съгласно изискванията на европейското законодателство и с които не се преследва постигането на посочените цели на законопроекта. Не се очаква да бъде повишена административната тежест извън необходимото съгласно европейското законодателство. Ще бъде продължено воденето на съществуващите регистри на производителите при използването на техническите им възможности и бази данни.

Основно в законопроекта са предвидени по - ясни правила за провеждане на политиката в лозаро-винарския сектор, както и ефективни правила за контрол при спазването им. Продуктите от лозаро-винарския сектор следва да се произвеждат в съответствие с определени енологични практики и производствени методи, гарантиращи опазването на общественото здраве и очакванията на потребителите по отношение на качеството, според изискванията на Регламент (ЕС) № 1308/2013, Регламент (ЕС) № 251/2014 и Регламент (ЕО) № 606/2009. В тази връзка се предвижда Министърът на земеделието, храните и горите да осъществява държавната политика в лозаро-винарския сектор и по отношение на производството на плодови вина и оцет. Контролът за спазване на закона по отношение на лозовите насаждения, лозаро-винарските продукти, плодовите вина и оцета се упражнява от Изпълнителната агенция по лозата и виното.

Новият закон отменя действащия сега Закон за виното и спиртните напитки. Той ще регулира цялостно дейностите в лозаро-винарския сектор. Основната цел е новите текстове да съответстват изцяло на европейските регламенти и на националните особености на сектора. Така в проектозакона се предвиждат изменения на правилата за производство, получаване, преработка, етикетиране, търговия и контрол на гроздето, предназначено за производство на вино, на вината, продуктите, получени от грозде и вино, плодовите вина и оцета, , както и управлението и контрола на лозаро-винарския потенциал.

С оглед да бъде гарантирано прилагането на процедури за контрол на качеството на лозаро-винарските продукти, използвани във всички държави-членки на ЕС, ще бъде въведено използването на референтни методи за изотопен анализ, който ще се извършва от лабораторията на ИАЛВ, вместо от Съвместния изследователски център, съобразно с изискванията на Регламент (ЕО) № 555/2008.

В пълно съответствие с европейските изисквания на Регламент (ЕС) № 1308/2013, подробно са уредени условията и реда за издаване на разрешения за засаждане на нови насаждения и за презасаждане. Включени са текстове, свързани с прилагането на преходния режим за преобразуване на права за засаждане и презасаждане в разрешения за засаждане на нови насаждения. Определени са случаите, в които не се изисква издаване на разрешение за лозови насаждения. Такива случаи са: засаждането или презасаждането на площи, предназначени за експериментални цели; отглеждане на лозов посадъчен материал, от който се произвежда вино или лозаро-винарски продукти, предназначени за консумация само в домакинството на производителя или от организации, произвеждащи вино само за вътрешна консумация; при презасаждане от производител, на когото са отчуждени имоти за държавна или общинска нужда, които са били засадени с лозя.

За целите на контрола е предвидено да продължи поддържането на лозарски регистър, съдържащ данни за гроздопроизводителите, управляваните от тях лозарски стопанства и винопроизводителите. Правилата относно воденето му ще бъдат изменени с цел привеждане в пълно съответствие с изискванията на Регламент (ЕО) № 436/2009 на Комисията и Регламент (ЕО) № 479/2008 на Съвета. ИАЛВ ще има задължение да впише служебно данните за гроздопроизводителите, лозарските стопанства, винопроизводителите и оцетопроизводителите, вписани към момента. При воденето му техническите възможности и базите данни, налични към момента ще бъдат изцяло използвани. Няма да се наложат допълнителни разходи за воденето на лозарския регистри при действието на проекта на ЗВСН. Категориите лозаро-винарски продукти и типът на вината са определени съгласно Регламент (ЕС) № 1308/2013, Регламент (ЕО) № 607/2009 и Регламент (ЕС) № 251/2014. Изискванията към вината със защитено наименование на произход (ЗНП), вината със защитено географско указание (ЗГУ), сортовите вина без ЗНП и ЗГУ и вината без ЗНП и ЗГУ, както и редът за предоставяне на правна закрила също са актуализирани в съответствие с европейските регламенти.

Проектът на ЗВСН определя правата и задълженията на производителите и търговците на винено грозде и лозаро-винарски продукти, както и плодови вина и оцет. Те са свързани с ежегодното подаване на декларации и воденето на дневници (произтичащи от Регламент (ЕО) № 436/2009 на Комисията), правилата за прилагане на разрешените енологични практики при производството и съхраняването на лозаро-винарски продукти, граничните стойности при употребата им, спецификациите за чистотата и идентичността на веществата, използвани в енологичните практики, както и експериментите за прилагането на нови енологични практики (предвидени в Регламент (ЕС) № 1308/2013 и Регламент (ЕО) № 606/2009). Предвиждат се специални правила за унищожаване на продуктите, произведени чрез различни от разрешените енологични практики и/или в нарушение на ограниченията за производството и съхраняването им.

Правилата за етикетиране и представяне на лозаро-винарски продукти, за придружителните документи за превоз на територията на страната или на друга държава-членка на ЕС, както и предоставянето на специална гаранция при внос на лозаро-винарски продукти са разписани при спазване на изискванията на Глава IV от Регламент (ЕО) № 607/2009.

Министърът на икономиката осъществява държавната политика по отношение на производството на етилов алкохол от земеделски произход, дестилати от земеделски произход и на спиртни напитки.

В текста на новия закон правилата за производство, техническите определения, означаването, представянето и етикетирането на етилов алкохол от земеделски произход, дестилати от земеделски произход и спиртни напитки са изцяло хармонизирани с изискванията на Регламент (ЕО) № 110/2008.

За целите на българските производители и потребители, съобразно наложените добри традиционни практики, са установени специфични определения и изисквания за ракия, мастика и дестилатите за тяхното производство. Тези определения подчертават традиционния характер на българските напитки и по-специално на ракията. Допълнително са предвидени правила за производство на спиртни напитки с географско указание. Определени са и контролните органи при производството и търговията на дребно със спиртни напитки и техните правомощия. Предвижда се броят на дневниците, които производителите водят, и в които вписват данни за стоките и извършените производствени манипулации да бъде намален. Добавени са текстове, регулиращи вноса и износа на спиртни напитки в трети страни, което в още по-голяма степен ще защити българските и чуждестранните потребители.

В Министерство на икономиката ще продължи и воденето на регистър на производителите на етилов алкохол от земеделски произход, дестилати и спиртни напитки. Контролът върху производството им ще се осъществява от лица, оправомощени от министъра на икономиката. В законопроекта се уреждат правилата за регистриране и заличаване от регистъра на производителите и правомощията на контролните органи. Създадените при действието на сегашния закон бази данни и технически възможности във връзка с воденето на регистъра ще бъдат изцяло използвани.

Предвидено е да бъде запазен и другият регистър в системата на Министерство на икономиката – на лицата, които извършват дейност с дестилационни съоръжения за производство на етилов алкохол, дестилати и спиртни напитки, включително внос, въвеждане на територията на страната, производство продажба и предоставяне на дестилационни съоръжения. При невписване в този регистър ще бъде налагана санкция, което допълнително ще допринесе са намаляване на сивия сектор в бранша и подобряване на конкурентната среда.

В новия Закон за виното и спиртните напитки са уредени условията и редът за: признаване на браншови организации на производителите, съгласно Регламент (ЕС) № 1308/2013; изпитвателните лаборатории и методите за изпитване; контролът върху производството и търговията с лозаро-винарски продукти, етилов алкохол от земеделски произход, дестилати и спиртни напитки и утвърждаването на състава на дегустационните комисии.

Предвидените санкции в административнонаказателните разпоредби са съобразени изцяло с възможностите на производителите, за да се постигнат целите на налаганите наказания, по-висока събираемост на налаганите санкции и по-добра защита на потребителите.

В приложение към закона са изготвени образци на декларации, дневници, списъци и други документи.

# VI. Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до ползи, включително директни, за заинтересованите страни, за отделни икономически и социални сектори и/или групи предприятия – за една година, в левове и/или в други мерни единици, позволяващи съпоставяне за всеки от вариантите

## VI.1. Вариант 1: Без действие

При използване на този вариант не се приема нов Закон за виното и спиртните напитки, нито се изменя или допълва действащия закон. Освен това не се приемат и предвидените изменения в подзаконовите нормативни актове.

По този начин националното ни законодателство ще бъде в противоречие с поетите от българската държава ангажименти, произтичащи от актовете на правото на Европейския съюз. Като резултат се очаква сезиране на Съда на Европейския съюз от страна на Европейската комисия и започване на процедура срещу Република България за установяване на нарушение на правото на Европейския съюз.

На следващо място, липсата на промяна в съществуващото положение ще доведе и до неприлагане на правилата на ЗВСН (2012г.), които противоречат на общностното законодателство. Пред националните съдилища заинтересованите страни ще могат да се позоват директно на противоречията и вместо националните правила, сезираните юрисдикции ще бъдат длъжни да приложат европейските норми.

Без приемането на изменения в ЗВСН, няма да бъде създадено нормативно основание за изменение и в подзаконовите нормативни актове на Министерство на икономиката относно условията и реда за водене и съхраняване на регистрите на лицата, които извършват дейности с дестилационни съоръжения за производство на етилов алкохол, дестилати и спиртни напитки. Това ще възпрепятства осъществяване на ефективен контрол за съответствие със законовите изисквания върху производство на напитки.Липсата на такава уредба се очаква да възпрепятства контрола върху производството, да стимулира разрастването на сивия сектор и производството на фалшива продукция. Ще продължи нерегламентираното производство на етилов алкохол, дестилати и спиртни напитки в обекти, които не отговарят на изискванията на ЗВСН и ЗАДС. Това ще доведе до по-ниска събираемост на акциз и ощетяване на държавния бюджет.Подобни резултати ще окажат негативно въздействие както върху конкурентната среда в сектора, така и могат сериозно да увредят здравето на потребителите.

Освен това, няма да се създаде законова основа за събиране на такси за извършваните административни услуги от ИАЛВ. Поради противоречието на ЗВСН и Правилника за прилагането му с правилата за нотифициране на националните актове по прилагане на актовете на Европейския съюз, към момента ИАЛВ е в невъзможност да събира такси за услугите. Това налага допълнително бюджетно субсидиране на тези дейности, което води до съществени разходи за държавния бюджет. Подробни данни и изчисления относно тези негативни тенденции са обобщени и детайлно посочени в Приложение № 4 Финансова обосновка на Проект на нов Закон за виното и спиртните напитки, която е неразделна част от настоящия доклад.

## VI.2. Вариант 2: Изменение и допълнение на съществуващия Закон за виното и спиртните напитки

При този вариант разпоредбите, противоречащи на правото на Европейския съюз, ще бъдат изменени по начин, който препраща към съответните регламенти, приложими в сектора, без да пресъздават техните правила. Това ще доведе до изпълнение на част от ангажиментите, поети към Европейската комисия по привеждане на законодателството ни в съответствие с общностните актове. В тази връзка ще бъде избегната опасността от неприлагане на националните правила, предвидени в ЗВСН, поради противоречието им с европейските.

Реализирането на изменения и допълнения на действащия Закон за виното и спиртните напитки се очаква да разреши значителна част от специфичните национални проблеми, възникващи при прилагането на закона в настоящия му вариант. Ще се създаде нормативна основа за издаването на подзаконови нормативни актове, които да допълнят и конкретизират материята.

Текстовете във връзка с контрола върху производството и търговията ще допринесат за качеството на лозаро-винарските продукти и спиртните напитки. Същевременно новите правила ще осигурят средствата за подобряване на конкурентната среда в сектора и за създаване на условия за възвръщане и разширяване на пазарите на българската продукция.

Въпреки това, основният проблем не би могло да бъде разрешен чрез реализацията на този вариант. Нотификационната процедура пред Европейската комисия не може да бъде спазена чрез приемането на закон за изменение и допълнение на ЗВСН. Необходимо е съответните разпоредби, съдържащи технически регламенти по смисъла на Директива 2015/1535, да бъдат съобщени на Европейската комисия преди приемането на закона от Народното събрание.

Допълнително, за постигане на целите, поставени пред закона, ще се наложат значителен брой изменения и допълнения. Този вариант на действие не позволява приемане на съществени промени, особено в структурно отношение. При изменението и допълването на сегашните текстове ще се стигне до съществено изменение в номерацията на текстовете. Това би оказало негативно въздействие при тълкуването и прилагането на новите разпоредби и би могло да открие възможност за противоречия, неясноти и непълноти в националното законодателство в областта на виното и спиртните напитки.

Приемането на проекта няма да доведе до пряко и/или косвено въздействие върху разходната част на Държавния бюджет. Ще бъде увеличена приходната част на бюджета на Изпълнителна агенция по лозата и виното, респективно на Държавния бюджет. При този вариант допълнителните приходи в бюджета на ИАЛВ се очаква да бъдат около 24 хил. лв. Подробната информация за направените калкулации и основни изводи е представена в Приложение №4 – Финансова обосновка.

## VI.3. Вариант 3: Приемане на нов Закон за виното и спиртните напитки

При този вариант българската държава ще може да спази всички специфични изисквания на нотификационната процедура по Директива 2015/1535. Текстовете от закона, въвеждащи технически регламенти, ще бъдат предварително съгласувани със службите на Европейската комисия с цел определяне на обхвата на нотификацията. Така определените текстове ще бъдат съобщени на Европейската комисия преди приемането на закона от Народното събрание. На следващо място, разпоредбите, противоречащи на правото на Европейския съюз, ще бъдат заменени с нови, които препращат към съответните регламенти, приложими в сектора, без да пресъздават техните правила. Това ще доведе до пълно изпълнение на ангажиментите, поети към Европейската комисия по привеждане на законодателството ни в съответствие с приложимите регламенти и директиви и ще се избегне опасността от осъждане на българската държава за неспазване на европейското законодателство.

С приемането на нов закон ще се разрешат и специфичните национални проблеми, възникващи при прилагането на закона в действащата му редакция. Ще се създаде нормативна основа за издаването на подзаконови нормативни актове, които да допълнят и конкретизират материята. Текстовете във връзка с контрола върху производството и търговията ще допринесат за качеството на лозаро-винарските продукти и спиртните напитки. Същевременно новите правила ще осигурят средствата за подобряване на конкурентната среда в сектора и за създаване на условия за възвръщане и разширяване на пазарите на българската продукция.

Сред основните промени, които ще бъдат приети с новия Закон за виното и спиртните напитки е включването на производството на плодови вина и оцет в предметния обхват на закона. Поради качеството на ферментиралия оцет на вторичен продукт от производството на вино, производителите на тази категория продукти вече са обхванати от действието на закона и не се очаква включването на оцета в обхвата на закона да доведе до допълнителни разходи и повишаване на административната тежест по отношение на производителите. Що се отнася до плодовите вина, по действието на сегашния закон, те имат еднакъв правен статут с този на гроздовите вина и са задължени да се регистрират като винопроизводители, за да могат да осъществяват на законово основание тази дейност. Ето защо това няма да доведе до създаването на нови режими и воденето на нови регистри, както и до промяна на административната тежест по отношение на производителите на плодови вина.

С приемането на нов закон ще се създаде ново основание за водене на действащия лозарски регистър, както и регистъра на лицата, които извършват дейности с дестилационни съоръжения за производство на етилов алкохол, дестилати и спиртни напитки. Предвидените в тази връзка правила практически запазват досега действащия режим на регистрация на производителите. Имайки предвид, че 99% от вино и гроздопроизводителите, както и производителите на спиртни напитки са малки или средни предприятия, новите изисквания в Закона за виното и спиртните напитки, както и предвижданото изменение в таксите за административно обслужване, са изцяло съобразени с нуждите и възможностите им. Предвижданите такси за регистрация и промяна на обстоятелствата, вписани в съответните регистри, са еднократни и съобразени по размер с разходите за предоставяне на съответната услуга, както и възможностите на предприятията съгласно изискванията на Методиката за определяне на разходоориентиран размер на таксите и изискванията на Европейското законодателство. Съответно не се очаква въвеждането на тези такси да представлява финансова тежест за заинтересованите страни. Предвижда се и служители на Изпълнителна агенция по лозата и виното да проверяват на място производителите, с цел осигуряване на по-добър контрол по спазване на правилата на закона. По отношение регистрацията на лицата, които извършват дейности с дестилационни съоръжения за производство на етилов алкохол, дестилати и спиртни напитки, не се предвижда да се въвеждат такси за регистрация. Приемането на новите правила в Закона за виното и спиртните напитки ще доведе до ограничаване на производство на етилов алкохол, дестилати и спиртни напитки в обекти, които не изпълняват изискванията на ЗВСН и ЗАДС и създаване на възможност за по-добра проследяемост на тези обекти. За доказване на тази регистрация се предвижда издаване на удостоверение за регистрация на лицата, извършващи дейности с дестилационни съоръжения за производство на етилов алкохол, дестилати и спиртни напитки.

Приемането на ЗВСН и необходимите промени в Тарифа за таксите, събирани от Изпълнителна агенция по лозата и виното ще увеличи постъпленията в бюджета за 2018 година с приблизително около 43 хил. лв. Таксите са изчислени на калкулативен принцип и са свързани с конкретно обосновани разходи (без печалба и други разходи) за извършване на дейностите при спазване на Методиката за определяне на разходоориентиран размер на таксите.

С цел по-добра финансова обезпеченост и на база на отговорите от т.нар. МСП-тест, може да се приеме, че допълнителните разходи, с които се натоварват производителите, са приемливи за повечето МСП. При този вариант допълнителните субсидии за финансиране на разходите за предоставяните административни услуги по ЗВСН са най-ниски.

Подробната информация за направените калкулации и основни изводи свързани с различните варианти за действие е представена в Приложение №4 – Финансова обосновка.

# VII. Промяна на административната тежест по отношение на заинтересованите страни за всеки от вариантите, включително в случай на нови регулаторни режими и регистри

## VII.1. Вариант 1: Без действие

Не се предвижда реализирането на вариант „Без действие“ да предизвика изменение на административната тежест спрямо регистрираните стопански субекти. При него ще се запази съществуването на действащите административни режими и регистри, както и действието на правилата за воденето и съхраняването им.

## VII.2. Вариант 2: Изменение и допълнение на съществуващия Закон за виното и спиртните напитки

Промяната в административната тежест по отношение на заинтересованите страни при действието на вариант 2 и вариант 3 ще бъде една и съща, поради което докладът в тази си част е извършен общо за двата варианта.

## VII.3. Вариант 3: Приемане на нов Закон за виното и спиртните напитки

Административната тежест ще е поносима за регистрираните гроздо- и винопроизводители. По-голяма част от МСП вече са се регистрирали в предходни години, а при необходимост от промяна на обстоятелствата в регистрираната вече информация в повечето случаи това ще еднократен акт и не би се отразило съществено на разходите за дейността им. Освен това се предвижда вписаните към момента в лозарския регистър лица, да бъдат служебно вписани в регистъра по новоприетия закон от Изпълнителна агенция по лозата и виното. Това предимство ще позволи административната тежест за заинтересованите страни да не бъде увеличавана. Проектът на ЗВСН не предвижда създаване на нов лозарски регистър, а само създава ново основание за воденето на вече съществуващия лозарски регистър, който ще продължи да бъде поддържан и съхраняван при използване на създадените бази данни и технически възможности. Ето защо няма да се наложат допълнителни разходи.

Приемането на ЗВСН и необходимите промени в Тарифа за таксите, събирани от Изпълнителна агенция по лозата и виното ще увеличи постъпленията в бюджета за 2018 година с приблизително около 43 хил. лв. Таксите са изчислени на калкулативен принцип и са свързани с конкретно обосновани разходи (без печалба и други разходи) за извършване на дейностите, като подробната информация за тяхното изчисляване е представена в Приложение № 4 Финансова обосновка.

С увеличените собствени приходи от такси ИАЛВ ще е в състояние да подсигури повече средства, необходими за осъществяване на дадените ѝ правомощия, а съответно увеличените постъпления от държавни такси ще засегнат по-малко държавния бюджет, защото ще са необходими по-малко бюджетни субсидии.

В новия закон ще бъде включена новата система за контрол на лозовите насаждения, насочена към ограничаване на нерегулираното нарастване на площите на новите лозови насаждения. Това става чрез въвеждане на разрешителен режим за нови насаждения в общ годишен размер до 1 на сто от засадените с лозя площи към 31 юли на предходната година. Тя е въведена на европейско ниво с Регламент (ЕС) №1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти. Системата е задължителна за държавите-членки от Европейския съюз. Новият механизъм ще допринесе за подобряване на конкурентната среда в лозаро-винарския сектор чрез запазване на качеството и авторитета на вината. Периодът на действие на разрешителния режим за лозови насаждения в Европейския съюз е от 1 януари 2016 г. до 31 декември 2030 г., като правилата за прилагането му са изготвени така, че да осигурят прозрачна, справедлива и навременно функционираща система, адаптирана към нуждите на лозаро-винарския сектор и да предпазват производителите от неравнопоставеност и прекомерна административна тежест. В предложения проект на закон са включени текстове, свързани с прилагането на преходния режим за преобразуване на права за засаждане и презасаждане в разрешения за засаждане на нови насаждения. Определени са случаите, в които не се изисква издаване на разрешение за лозови насаждения. Освен това за територията на Република България е предвидено максималното според Регламента годишно нарастване на засадените площи. Предвид всичко посочено, въпреки ограничаването на възможностите за свободно засаждане, цялостното действие на тези промени се очаква да окаже положително въздействие върху сектора.

По отношение на административната тежест в сектора на производството на спиртни напитки също не се очаква изменение. С проекта на новия ЗВСН не се въвеждат нови регистри, а само се създава ново основание за поддържане и водене на вече съществуващите. Ще се използват съществуващите технически възможности и бази данни и така няма да се наложат допълнителни разходи.. Към момента на изготвяне на настоящата оценка на въздействие, предвидения по действащия ЗВСН регистър на лицата, които извършват дейности с дестилационни съоръжения за производство на етилов алкохол, дестилати и спиртни напитки е предвиден в действащия закон, наредба за воденето и съхраняването му е приета, но не е обнародвана. Този регистър е създаден по решение на Народното събрание. Следва да се подчертае, че целите на регистрите са да се подпомогне контрола върху нерегламентираното производство, а не да се поставят допълнителни изисквания пред производителите. Не се предвиждат допълнителни задължения за производителите, извън регистрацията, както и заплащането на такси за извършване на тази услуга.

# VIII. Описание на негативните (разходите) и положителните (ползите) въздействия за всяка от заинтересованите страни, за всеки от вариантите

## VIII.1. Вариант 1: Без действие

При установяване на нарушение на правото на Европейския съюз националните органи трябва да предприемат действия, за да се съобразят с решението на Съда. Освен това Комисията може да поиска от Съда да наложи финансови санкции в рамките на производството.

На следващо място, за всички административни услуги, които се предоставят към момента от Изпълнителна агенция по лозата и виното и Министерство на икономиката, ще се събират такси по действащите тарифи. Не се очаква изменение на приходите в държавния бюджет. Така, както и до сега, за част от услугите няма да бъдат събирани дължимите такси. Това ще доведе до неоправдано негативно финансово въздействие върху администрацията, тъй като направените от нея разходи за предоставяне на услугите няма да бъдат възстановявани от дължимите такси. В тази връзка ще се задълбочи нуждата от осигуряване на допълнително бюджетно финансиране за предоставяне на съответните административни услуги от специализираната администрация.

Освен това, нерегламентираното производство на етилов алкохол, дестилати и спиртни напитки в обекти, които не отговарят на изискванията на ЗВСН и ЗАДС ще продължи. Това ще доведе до по-ниска събираемост на акциз и ощетяване на държавния бюджет.

## VIII.2. Вариант 2: Изменение и допълнение на съществуващия Закон за виното и спиртните напитки

Във връзка с установените потенциални въздействия на вариант 2 Изменение и допълнение на действащия закон за виното и спиртните напитки се очакват икономически въздействия, водещи както до приходи, така и до разходи за всички заинтересовани страни.

Детайлната информация за изчисляване на допълнителните такси е посочена в Приложение 4 Финансова обосновка. При този вариант собствените приходи на ИАЛВ ще се увеличат с около 24 хил.лв. на годишна база и ще намалят горепосочения недостиг от 283 хил.лв., но ИАЛВ ще се лиши от около още 17 хил. лв. При този вариант бюджетната субсидия за покриване на разходи на ИАЛВ ще с около 24 хил.лв. по-малко отколкото при Вариант 1 - без действие.

Предложените такси са изготвени и съобразени с Методиката за определяне на разходоориентиран размер на таксите по чл.7а от Закона за ограничаване на административното регулиране и административния контрол върху стопанската дейност и разходването им, приета с ПМС № 1 от 05.01.2012г, обн., ДВ, бр.4 от 13.01.2012г, в сила от 01.01.2013г

Детайлната информация за изчисляване на допълнителните такси е посочена в Приложение 4 Финансова обосновка.

На първо място невъзможността за нотифициране на промените пред Европейската комисия в съответствие с Директива 2015/1535, разкрива възможност за започване на процедура пред Съда на Европейския съюз за установяване на нарушение на правото на ЕС. В тази връзка Съдът може да наложи финансови санкции на България за установеното нарушение. Освен това, българските органи ще бъдат задължени да отстранят нарушението и да приведат законодателството ни в съответствие с европейските изисквания.

Създаването на основание за събиране на такси за извършване на административните услуги, които до момента са били заплащани от държавния бюджет ще доведе до разходи, които ще бъдат понесени от производителите. Въпреки това, не се предвижда въвеждането на такси за предоставяне на голяма част от услугите, а там, където ще бъдат въведени нови такси, техният размер е изцяло съобразен с разходите, които администрацията прави за предоставянето им при съобразяване с Методиката за определяне на разходооправдан размер на таксите по чл. 7а от Закона за ограничаване на административното регулиране и административния контрол върху стопанската дейност. По този начин се постига баланс между ползите и разходите на администрацията и частните субекти. Освен това, ще бъдат осигурени постъпления в държавния бюджет, които ще бъдат използвани за финансиране предоставянето на съответните услуги. Така частните субекти няма да получават услуга за сметка на бюджета, но същевременно няма да бъдат натоварени с прекомерни разходи.

По-подробно ползите и разходите от въвеждане на измененията са описани в съответната точка на вариант 3, тъй като при неговото осъществяване същите промени ще бъдат въведени с приемане на нов Закон за виното и спиртните напитки.

## VIII.3. Вариант 3: Приемане на нов Закон за виното и спиртните напитки

Сред най-съществените от приемането на този вариант на действие за постигане на идентифицираните цели е възможността чрез него да бъдат изпълнени изискванията на Директива 2015/1535 и техническите регламенти, включени в закона да бъдат нотифицирани при спазване на съответната процедура. Именно такъв е и ангажиментът, поет от българската държава в хода на проведената комуникация с Европейската комисия. Така ще бъде избегнато започването на производство срещу република България за установяване на нарушение на правото на Европейския съюз и съпътстващите го финансови санкции.

В новия закон ще бъде включена новата система за контрол на лозовите насаждения, насочена към ограничаване на нерегулираното нарастване на площите на новите лозови насаждения. Това става чрез въвеждане на разрешителен режим за нови насаждения в общ годишен размер до 1 на сто от засадените с лозя площи към 31 юли на предходната година. Тя е въведена на европейско ниво с Регламент (ЕС) №1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти. Новият механизъм ще допринесе за подобряване на конкурентната среда в лозаро-винарския сектор чрез запазване на качеството и авторитета на вината. Периодът на действие на разрешителния режим за лозови насаждения в Европейския съюз е от 1 януари 2016 г. до 31 декември 2030 г., като правилата за прилагането му са изготвени така, че да осигурят прозрачна, справедлива и навременно функционираща система, адаптирана към нуждите на лозаро-винарския сектор и да предпазват производителите от неравнопоставеност и прекомерна административна тежест. Предвид всичко посочено, въпреки ограничаването на възможностите за свободно засаждане, цялостното действие на тези промени се очаква да окаже положително въздействие върху сектора.

Приемането на новия закон ще окаже положително въздействие и върху другия сектор – този на производство на етилов алкохол, дестилати и спиртни напитки. Промените са насочени към създаване на възможност за по-добър контрол върху условията в обектите, в които се произвеждат тези продукти. Предвижда се приемането на подзаконов нормативен акт за прилагане на отделни разпоредби към ЗВСН, с който да се създадат и определят редът и условията за водене на регистър на лицата, които извършват внос, въвеждане на територията на страната, производство, продажба, предоставяне или предлагане на дестилационни съоръжения за производство на етилов алкохол, дестилати и спиртни напитки. Регистърът ще бъде публичен и ще се води от Министерството на икономиката.

Приемането на ЗВСН и необходимите промени в Тарифа за таксите, събирани от Изпълнителна агенция по лозата и виното ще увеличи постъпленията в бюджета за 2018 година. Предвижда се да бъдат въведени такси за следните услуги:

* издаване на сертификат за безопасност на вино - ИАЛВ издава сертификат за безопасност на вино, предназначено за износ в трети страни, в случай че държавата вносител е въвела такова изискване. Таксата ще бъде диференцирана в зависимост от срока за предоставяне на услугата;
* вписване в лозарския регистър на гроздопроизводител или вино/оцетопроизводител;
* промяна в структурата на лозарското стопанство (подава се от гроздопроизводители) или промяна на вписани в лозарския регистър обстоятелства (подава се от регистрирани вино/оцетопроизводители);
* изготвяне на становище за освобождаване на специална гаранция.

Предполагаемото нарастване на разходите за заинтересованите страни при сравнима аналогична база е посочена в табличен вид по-долу.

*Таблица № 2 “Разчет на средствата, необходими за финансиране на дейностите от избрания вариант”*

|  |  |  |  |  |  |  |
| --- | --- | --- | --- | --- | --- | --- |
| **Дейности на** | **Разходи за** | | **Разходи за** | | **Разходи за** | |
| **избрания вариант** | **2018 година** | | **2019 година** | | **2020 година** | |
| В лева | Бюджетни средства | Средства от други източници | Бюджетни средства | Средства от други източници | Бюджетни средства | Средства от други източници |
| **І. ПРИХОДИ** |  |  |  |  |  |  |
| 1. Приходи от извършване на физико-химичен и/или микробиологичен анализ по действаща тарифа | 190690 | 190690 | 190690 |
| Ефект от увеличение на такси | 13928 |  | 13928 |  | 13928 |  |
| **Общо:** | **204618** |  | **204618** |  | **204618** |  |
| 2. Приходи от други такси по съществуваща тарифа - от чл.4 до чл.7 | 54069 |  | 54069 |  | 54069 |  |
| 3. Приходи от издаване на Сертификат за безопасност на вино | 10385 |  | 10385 |  | 10385 |  |
| 4. Приходи от вписване в лозарския регистър на гроздопроизводител или вино/оцетопроизводител | 8816 |  | 8816 |  | 8816 |  |
| 5. Приходи от заявления за промяна в структурата на лозарското стопанство и промяна на вписани в лозарския регистър обстоятелства | 7500 |  | 7500 |  | 7500 |  |
| 6. Приходи от такси за изготвяне на становище за освобождаване на специална гаранция | 2629 |  | 2629 |  | 2629 |  |
| **ІІ. РАЗХОДИ** |  |  |  |  |  |  |
| 1. Разходи за извършване на физико-химичен и/или микробиологичен анализ | -204618 |  | -204618 |  | -204618 |  |
| 2. Разходи свързани с други такси по съществуваща тарифа - от чл.4 до чл.7 | -54069 |  | -54069 |  | -54069 |  |
| 3. Разходи за издаване на Сертификат за безопасност на вино | -10385 |  | -10385 |  | -10385 |  |
| 4. Разходи за вписване в лозарския регистър на гроздопроизводител или вино/оцетопроизводител | -8816 |  | -8816 |  | -8816 |  |
| 5. Разходи за заявления за промяна в структурата на лозарското стопанство и промяна на вписани в лозарския регистър обстоятелства | -7500 |  | -7500 |  | -7500 |  |
| 6. Разходи за изготвяне на становище за освобождаване на специална гаранция | -2629 |  | -2629 |  | -2629 |  |
| **Общо:** | **0** |  | **0** |  | **0** |  |

Предвижда се и актуализиране на таксите, събирани от ИАЛВ за извършване на физико-химичен и/или микробиологичен анализ, като те ще бъдат увеличени средно с около 10% спрямо утвърдените стойности в действащата тарифа. Промяната е обусловена най-вече от увеличените разходи за консумативи и разходите, свързани с издръжката на тази дейност. Стойностите в тарифата не са актуализирани и привеждани в съответствие с действащите пазарни стойности повече от 10г.

Общо разходите за вино- и гроздопроизводителите, за заплащане на такси за предвидените в ЗВСН услуги, се очаква да нараснат с около 43 хил. лева при сравнима аналогична база разходи в предходни периоди. Не се очаква това да доведе до съществена финансова тежест за производителите, тъй като разходът ще бъде разпределен според броя и вида на услугите, които са заявени през съответната година.

*Таблица №3 за изменения в стойностни и натурални показатели по бюджета или бюджетите, произтичащи от предлагания проект на акт:*

(в лева)

|  |  |  |  |  |  |  |
| --- | --- | --- | --- | --- | --- | --- |
| **Показа-тели** | **За предход-ната отчетна 2016 г.** | **Уточнен план за 2017 г.** | **Произти-чащи ангажименти за 2017 г.** | **Ангажи-менти**  **за 2018 г.** | **Ангажи-менти**  **за 2019 г.** | **Ангажи-менти**  **за 2020 г.** |
| **1** | **2** | **3** | **4** | **5** | **6** | **7** |
| **Общо за системата на Министерство на земеделието, храните и горите** | | | | | | |
|  | | | | | | |
| **Приходи** |  |  |  | **+43 258** | **+43 258** | **+43 258** |
| Данъчни |  |  |  |  |  |  |
| Неданъчни |  |  |  | +43 258 | +43 258 | +43 258 |
| Помощи |  |  |  |  |  |  |
| **Разходи** |  |  |  | **+43 258** | **+43 258** | **+43 258** |
| Текущи разходи |  |  |  | +43 258 | +43 258 | +43 258 |
| от тях: за персонал (заплати и осигуровки) |  |  |  | +30 730 | +30 730 | +30 730 |
| Други преки разходи |  |  |  | +12 528 | +12 528 | +12 528 |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | |  | |  | |  | |  | |  | |
| **Показа-тели** | **За предход-ната отчетна 2016 г.** | | **Уточнен план за 2017 г.** | | **Произтичащи ангажименти за 2017 г.** | | **Ангажименти за 2018 г.** | | **Ангажименти за 2019 г.** | | **Ангажименти за 2020 г.** | |
| **1** | **2** | | **3** | | **4** | | **5** | | **6** | | **7** | |
|  |  | |  | |  | |  | |  | |  | |
| **Общо за системата на Изпълнителна агенция по лозата и виното** | | | | | | | | | | | | |
|  | |  | |  | |  | |  | |  | |  |
| **Приходи** | | **217 777** | | **261 779** | | **261 779** | | **+43 258** | | **+43 258** | | **+43 258** |
| Данъчни | |  | |  | |  | |  | |  | |  |
| Неданъчни | | 217 777 | | 261 779 | | 261 779 | | +43 258 | | +43 258 | | +43 258 |
| Помощи | |  | |  | |  | |  | |  | |  |
| **Разходи** | | **1 901 599** | | **2 069 037** | | **2 069 037** | | **+43 258** | | **+43 258** | | **+43 258** |
| Текущи разходи | | 1 874 494 | | 2 069 037 | | 2 069 037 | | +43 258 | | +43 258 | | +43 258 |
| от тях: в т.ч.за персонал (заплати и осигуровки) | | 1 087 486 | | 1 034 352 | | 1 034 352 | | +30 730 | | +30 730 | | +30 730 |
| Капиталови разходи | | 27 105 | |  | |  | |  | |  | |  |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | |  | |  | |  | |  | |  | |
| **Общо за системата на Министерство на икономиката** | | | | | | | | | | | | |
|  | |  | |  | |  | |  | |  | |  |
| **Показа-тели** | | **За предход-ната отчетна 2016 г.** | | **Уточнен план за 2017 г.** | | **Произтичащи ангажименти за 2017 г.** | | **Ангажименти за 2018 г.** | | **Ангажименти за 2019 г.** | | **Ангажименти за 2020 г.** |
| **1** | | **2** | | **3** | | **4** | | **5** | | **6** | | **7** |
| **Приходи** | | **25 805 921** | | **25 088 173** | | **25 088 173** | | **+0** | | **+0** | | **+0** |
| Данъчни | |  | |  | |  | |  | |  | |  |
| Неданъчни | | 25 753 793 | | 25 078 233 | | 25 078 233 | | +0 | | +0 | | +0 |
| Помощи | | 52 128 | | 9 940 | | 9 940 | | +0 | | +0 | | +0 |
| **Разходи** | | **74 705 395** | | **79 048 602** | | **79 048 602** | | +0 | | +0 | | +0 |
| Текущи разходи | | 43 237 661 | | 48 493 486 | | 48 493 486 | | +0 | | +0 | | +0 |
| Разходи за персонал (заплати и осигуровки) | | 28 361 419 | | 29 572 621 | | 29 572 621 | | +0 | | +0 | | +0 |
| Капиталови разходи | | 3 106 315 | | 982 495 | | 982 495 | | +0 | | +0 | | +0 |

***Забележка:*** *Тъй като не се предвижда изменение на тарифата за таксите събирани от Министерство на икономиката, във връзка с поддръжка на регистрите за производители на спиртни напитки и за дестилационни съоръжения, не се очаква промяна в бюджета на МИ, съответно не се предвижда изменение на приходите и разходите и произтичащите от тях ангажименти за 2018 г., 2019 г., и 2020г.*

При този вариант административната тежест – предвиждана с таксите ще е поносима за регистрираните гроздо и винопроизводители. По-голяма част от МСП вече са се регистрирали в предходни години, а дори и да има необходимост от промяна на обстоятелствата в регистрираната вече информация в повечето случаи това ще еднократен акт и не би се отразило толкова съществено на разходите за дейността им. Предложените такси са изготвени и съобразени с Методиката за определяне на разходоориентиран размер на таксите по чл.7а от Закона за ограничаване на административното регулиране и административния контрол върху стопанската дейност и разходването им, приета с ПМС № 1 от 05.01.2012г., обн., ДВ, бр.4 от 13.01.2012г, в сила от 01.01.2013г.

Детайлната информация за изчисляване на допълнителните такси е посочена в Приложение 4 Финансова обосновка.

Очакваните приходи ще покриват изцяло разходите, извършвани за осъществяването на тези дейности и съответно няма да се наложи съществено изменение на приходно - разходната част на бюджета на Изпълнителна агенция по лозата и виното за 2018, 2019 и 2020 бюджетна година.

# IX. Сравнение на вариантите въз основа на посочените изчисления и данни

Предвид невъзможността всички идентифицирани проблеми да бъдат разрешени чрез някои от възможните варианти на действие, както и необходимостта от приемане на значителен брой промени в структурно отношение, се налага приемането на нов Закон за виното и спиртните напитки. Именно такъв е и ангажиментът, поет от България пред Европейската комисия.

При вариант 1 „Без действие“, в случая когато националното законодателство не е приведено в съответствие с европейските регламенти, както и не е проведена процедура по нотифициране в съответствие с Директива 2015/1535, Европейската комисия ще започне процедура за нарушения, което да доведе до сезиране на Съда на Европейския съюз. От друга страна това би довело до негативни последствия върху заинтересованите страни и до забавяне на цялостното интегриране на Република България в европейския лозаро-винарски сектор. Освен това, вариант 1 „Без действие“ не предоставя възможност за приемане на нови национални правила, разрешаващи специфичните национални проблеми при извършване на административни услуги, осъществяване на контрол по спазване на законодателството в областта на спиртните напитки и лозаро-винарството, както и санкционирането на установените нарушения.

При вариант 2 „Изменение и допълнение на действащия закон“ също се изключва възможността за постигане на основната цел – спазване на процедурата по нотифициране и привеждане на националното законодателство в съответствие с европейските правила. Въпреки това, този вариант позволява да се разрешат на специфичните национални проблеми, които не изискват конкретно приемане на нов закон. Чрез него ще могат да бъдат изменени и допълнени сега действащите правила на ЗВСН като се предвидят съответните текстове относно лозарския регистър и регистъра на лицата, които извършват дейности с дестилационни съоръжения за производство на етилов алкохол, дестилати и спиртни напитки и промените в административнонаказателните разпоредби. На следващо място ще се предвидят и съответните необходими подзаконови нормативни актове, които да конкретизират и допълнят материята, включително и ще се измени тарифата за събираните такси от Изпълнителна агенция по лозата и виното.

Вариант 3 „Приемане на нов Закон за виното и спиртните напитки“ предоставя на законодателя възможност за разрешаване на всеки един от идентифицираните от настоящата оценка на въздействието проблеми, както и постигане на целите. Това е единственият вариант, предоставящ възможност за осъществяване на основаната цел, а именно – изпълнение на всички ангажименти, поети от Република България по спазване на европейското законодателство и най-вече по отношение на задълженията за уведомяване на Европейската комисия за техническите регламенти, съдържащи се в закона. Допълнително, вариант 3 позволява постигането на всеки един от резултатите, предвиждани от вариант 2, като предоставя по-широки възможности за действие. Чрез него може да се постигне цялостно разрешаване на законодателните пречки пред заинтересованите страни в секторите на виното и спиртните напитки.

# X. Обобщение на резултатите от проведените предварителни консултации

През периода август-септември 2017 г. бяха проведени предварителни неформални консултации със заинтересованите страни. Тяхната цел беше да запознаят заинтересуваните страни с проблемите в сектора и предложенията за разрешаването им, да им бъде предоставена възможност да изразят мнението си по предвижданите промени и очакваните въздействия в лозаро-винарския сектор и производството на спиртни напитки, както и да съгласуват проекта на Закон за виното и спиртните напитки с тях.

Страните, с които да бъдат проведени предварителните неформални консултации бяха определени още в началния етап от извършване на оценката на въздействието на проекта за нов Закон за виното и спиртните напитки. В консултационния процес бяха включени представителни организации на производителите на лозаро-винарски продукти и производителите на етилов алкохол от земеделски произход, дестилати от земеделски произход и на спиртни напитки.

След определяне на заинтересованите страни беше изготвен Консултационен документ по образеца на Приложение № 3 към Наредбата за обхвата и методологията за извършване на оценка на въздействието. В консултационния документ беше включена подробна информация относно причините, налагащи приемането на нов Закон за виното и спиртните напитки и целите на предварителните неформални консултации със заинтересованите страни. В документа беше изложена подробна информация относно реда и начина на провеждане на консултационния процес. В консултационния документ беше включено описание на предложението на нов закон, включващо детайлно изложение на проблемите, целите поставени пред закона и очакваните резултати от реализирането им. Бяха идентифицирани също и възможни варианти за действие с посочване на потенциалните въздействия, разкрити на този етап от оценката на въздействието.

Консултационния документ беше изпратен по електронна поща на идентифицираните заинтересовани страни чрез териториалните поделения на Изпълнителна агенция по лозата и виното и чрез Министерство на икономиката. С цел осигуряване на по-голяма публичност и включване в консултациите на всички потенциално заинтересовани страни, документът беше качен на сайта на Изпълнителна агенция по лозата и виното (<http://www.eavw.com>). По този начин беше предоставена възможност на максимално широк кръг от лица да изразят своето становище по предлаганите промени. В приложение към Консултационния документ беше изпратен и публикуван и проектът на нов Закон за виното и спиртните напитки. До малките и средните предприятия беше изпратен и въпросник за извършване на „МСП-тест“. На заинтересованите лица беше предоставен 20-дневен срок за отговор по поставените за обсъждане въпроси.

## X.1. Основни въпроси

Целта на предварителните консултации беше да привлече максимален обем от мнения и становища по проекта на Закон за виното и спиртните напитки. Ето защо, в Консултационния документ бяха посочени основните теми на консултационния процес, без да ограничава страните до конкретни въпроси. Примерно и неизчерпателно в Консултационния документ бяха изброени следните теми:

* Постигане на заложените цели и резултати чрез предвидените механизми;
* Неточности и несъответствия на промените с приложимите европейски актове;
* Възможни трудности и проблеми при прилагане на предложените правила;
* Потенциални разходи и рискове за производителите и търговците;
* Потенциални ползи и възможности за производителите и търговците;
* Констатирани несъответствия на проекта с други нормативни актове в сектора;
* Предложения за отстраняване на непълноти, неточности и проблеми чрез конкретни промени или допълнения в закона;
* Предложения за поправяне на технически грешки;
* Предложения към основаните на проектозакона подзаконови нормативни актове;
* Всякакви други коментари, предложения и забележки, които заинтересованите страни считат за необходимо да бъдат направени.

## X.2. Приети предложения и обосновка за неприетите становища и предложения на заинтересованите страни

В предоставения срок за отговор не постъпиха предложения, коментари и становища от заинтересовани страни. Това обстоятелство би могло да бъде обяснено с факта, че обединения, представляващи заинтересованите страни са били включени в работната група по изготвяне на законопроекта. Освен това становища и предложения по проекта вече са предоставени от отделни производители пред работната група. Въз основа на този резултат от предварителните консултации може да се приеме, че мненията и предложенията им са съобразени от работната група и интересите им са защитени от така предложените текстове на проекта.

# XI. Препоръчителен вариант и обосновка към него

Въз основа на анализа на възможните варианти за действие за постигане на заложените цели и сравнението на техните потенциални въздействия като най-ефективен в постигането на заложените цели е определен Вариант 3 „Приемане на нов Закон за виното и спиртните напитки“. Този вариант е единственият, който в еднаква степен ще допринесе за решаването на всеки от идентифицираните проблеми и в най-висока степен ще постигне всяка от поставените цели. Единствено реализирането на Вариант 3 може да доведе до изпълнение на всички поети пред Европейската комисия ангажименти и спазване на процедурата по нотификация по Директива 2015/1535. С оглед по-добра финансова обезпеченост и на база на отговорите от т. нар. МСП-тест, може да се приеме, че допълнителните разходи, с които се натоварват производителите при осъществяване на Вариант 3, са приемливи за повечето МСП. При този вариант допълнителните субсидии за финансиране на разходите свързани с промените в административните услуги по ЗВСН са най-ниски.

# XII. Варианти за потенциални въздействия върху МСП

Промените в таксите за предоставяне на административните услуги биха оказали влияние върху малките и средните предприятия (МСП), каквито са преобладаващият брой стопански субекти в сектора. При оценката на въздействието на предвижданите промени върху тях бе извършен т.нар. „МСП-тест“. Целите на този тест са да се оценени размера на пазара, засегнат от регулацията, конкретните засегнати страни, като в рамките на наличната информация бяха прогнозирани и разходите, които ще понесат отделни групи засегнати страни във връзка с планираните изменения.

За да се прецени размера и финансово-административната тежест и въздействието върху стопанската активност на засегнатите производители бе извършен и по-детайлен анализ, включително с количествени оценки и прогнози. Освен това, с цел получаване на данни за мнението на самите МСП относно предвижданите изменения в предоставянето на административни услуги, беше използван въпросник, изпратен на представителна извадка на активните производители.

При определяне на извадката от респонденти, на които да бъде изпратен анкетния въпросникът беше използван следният подход:

* Използвахме данните по териториални поделения на Изпълнителна агенция по лозата и виното и общия регистър „Справка за изкупени количества винено грозде по винарски предприятия - Реколта`2016“.
* Използвахме и данните от регистъра на производителите на спиртни напитки, поддържан в Министерство на икономиката.
* От регистрите на ИАЛВ бяха селектирани 203 предприятия при общо 263бр. регистрирани и водени на отчет в ИАЛВ, а от регистрите на МИ – още 34 бр. производители на етилов алкохол от земеделски произход, дестилати от земеделски произход и на спиртните напитки, различни от селектираните от регистрите на ИАЛВ.
* Въпросникът бе изпратен на селектираните 237 предприятия, като бяха дадени указания за попълването му.
* Въпросникът бе изпратен и до Националната винаро-лозарска камара, до регионалните лозаро-винарски камари и сдружения на гроздопроизводители за по-голяма представителност и по-бърза обработка на резултатите от анкетата.

Видно от таблицата по-долу в предоставения срок постъпиха отговори от 101 производителя (43%) от общо 237, до които бе изпратен въпросника. Обобщените резултати показват, че по-голямата част (средно за всички изброени във въпросника услуги - 51%) от малките и средните предприятия намират приемливи условията за предоставяне на предвидените административни услуги и измененията в таксите за предоставянето им. По отношение на услугата по изготвяне на становище за освобождаване на специална гаранция се наблюдава висок брой отговори „не мога да преценя“ – 49%. Най-висок процент негативни отговори има по отношение на измененията в услугата за издаване на сертификат за безопасност на вино – 38% от отговорилите лица смятат промените за неприемливи.

По отношение измерване на въздействието на разходите за бизнеса, административната тежест, начин на подаване на заявленията и документите, мястото на подаване и размера и начина на заплащане на таксите и др.административни процедури - детайлна информация е представена в т 5.1 на Приложение 4 Финансова обосновка.

* **Оценка на възможностите за облекчаване на административния товар.**

Практически се запазва досега действащият режим на регистрация. Имайки предвид, че 99% от вино и гроздопроизводители, както и производителите на спиртни напитки са МСП, новите изисквания в ЗВСН, както и таксите за административно обслужване са изцяло съобразени с МСП. Таксите за регистрация и промяна на обстоятелствата са еднократни и съобразени по размер. Съответно не би следвало да окажат съществено финансово натоварване. Предвижда се служители на ИАЛВ да проверяват на място производители, с цел по-добър контрол.

* **Икономически негативни въздействия:**

Без приемането на разпоредбите, предвиждани с подзаконови нормативни актове на МИ ще липсват нормативно заложени ред и начин за регистриране на лицата, които извършват дейности с дестилационни съоръжения за производство на етилов алкохол, дестилати и спиртни напитки. Ще продължи нерегламентираното производство на етилов алкохол, дестилати и спиртни напитки в обекти, които не отговарят на изискванията на ЗВСН и ЗАДС. Това ще доведе до по-ниска събираемост на акциз и ощетяване на държавния бюджет.

* **Социални негативни въздействия:**

Без приемането на разпоредбите, въведени с раздел IV на ЗВСН и Наредбата за регистъра на лицата, които извършват дейности с дестилационни съоръжения, ще продължи нерегламентираното производство на етилов алкохол, дестилати и спиртни напитки в обекти, които не отговарят на изискванията на ЗВСН и ЗАДС. Това ще доведе до производство на напитки, които не отговарят на изискванията на европейското и националното законодателство, което съответно може да доведе до производство на фалшиви продукти, които могат сериозно да увредят здравето и живота на консуматорите.

* **Екологични въздействия:**

Не са идентифицирани такива.

В заключение следва да се отбележи, че практически се запазват досега действащите административни режими. Имайки предвид, че 99% от вино и гроздопроизводители, както и производителите на етилов алкохол от земеделски произход, дестилати от земеделски произход и на спиртни напитки са МСП, новите изисквания в ЗВСН, както и таксите за административно обслужване са изцяло съобразени с тях. Таксите за регистрация и промяна на обстоятелствата са еднократни и диференцирани по размер.

Подробна информация за извършените процедури и обобщаване на резултатите от т.н. “МСП тест“ е представена в т.5 на Приложение 4 Финансова обосновка.

# XIII. Препоръчителен срок за извършване на последващата оценка на въздействието

Препоръчва се последващата оценка на въздействието на новия Закон за виното и спиртните напитки, която провери съотношението между поставените цели и постигнатите резултати от прилагането на нормативния акт да бъде извършена в срок до 5 години от влизането му в сила.

Последващата оценка на въздействието следва да бъде извършена съвместно от органите, натоварени с компетентностите по изпълнение на закона или от органът, който традиционно предлага промени в него.

Органът, отговорен за извършването на последваща оценка на въздействието, следва да осигури нейната публичност по подходящ начин, като задължително я публикува на интернет страницата на администрацията, която го подпомага, и на Портала за обществени консултации в срок до 30 дни от извършването й. Извършената последваща оценка на въздействието следва да бъде изпратена в администрацията на Министерски съвет за публикуването ѝ на Портала за обществени консултации.

*Приложение:*

1. *Резюме на цялостната предварителна оценка на въздействието;*
2. *Консултационен документ за оценка на въздействието на проекта на ЗВСН.*

**Красимир Коев**

Изпълнителен директор на Изпълнителна агенция по лозата и виното